text:
Minisitiri w’Intebe yasuye ibikorwa binyuranye mu Karere ka Kamonyi
Bamwe mu baturage bo Ntara y’Amajyepfo barishimira umwanya bahawe bagasangiza Minisitiri w’Intebe ibikibangamiye iterambere ryabo mu nzego z’ubuhinzi, uburezi n’imibereho y’abaturage muri rusange.
Ku munsi wa kabiri w’uruzinduko rw’akazi rwa Minisitiri w’Intebe Dr Edouard Ngirente mu Ntara y’Amajyepfo, akaba yarukoreye mu Karere ka Kamonyi.
Uyu muyobozi yasuye ibikorwa binyuranye birimo urugo mbonezamiukurikire y’abana bato, ibikorwa by’ubuhinzi n’ubworozi, ndetse n’amashuri y’imyuga n’ubumenyi ngiro.
Ku ikubitiro, Minisitiri w’Intebe yasuye urugo mbonezamikurire y’abana bato rukorera mu rugo ruherereye mu Kagari ka Kigusa mu Murenge wa Nyarubaka, inzu ikoreramo uru rugo mbonezamikurire yatanzwe n’umusaza Ndayisaba Pascal uri mu za bukuru, yahoze ari umwarimu aza kwitanga iyi nzu ngo ifashe aba bana kwitabwaho muri gahunda yo kunganira Leta yo kwita ku bana.
Uyu muyobozi yanasuye igishanga cya Mukunguri gihuriweho n’uturere twa Kamonyi na Ruhango, agaragarizwa iterambere ry’abarenga 2100 bahinga muri iki gishanga ndetse na bimwe mu bikibabangamiye.
Yanasuye rwiyemezamirimo witwa Twagirumukiza Benoit woroye inkoko, ubu afite izirenga ibihumbi 35 ku munsi abona amagi nibura ibihumbi 30 kandi akazikuramo ifumbire ingana na toni 20 z’amatotoro ku munsi, iyi fumbire ahita ayijyana mu Karere ka Nyamasheke akayifumbiza icyayi ahafite, ku mwaka akoresha ibiro 600 by’amatotoro kuri hegitari imwe.
Mu rwego rw’uburezi, uyu muyobozi yasuye amashuri y’imyuga n’ubumenyingiro, rimwe rya Mutagatifu Bernard riherereye mu Murenge wa Gacurabwenge, aha abana bigishwa gusuka, kudoda, kudoda n’ibindi. Irindi ni ishuri ry’imyuga n’ubumenyingiro rya Runda.
Abaturage bavuga ko gusurwa n’abayobozi mu nzego nkuru z’igihugu bigaragaza ubuyobozi bwegera abaturage bugakemura ibibabangiye.
Uruzinduko rw’akazi rw’iminsi ibiri, Minisitiri w’Intebe yagiriraga mu Ntara y’Amajyepfo rwari rugamije muri rusange gusura ibikorwa by’amajyambere ndetse n’ibigamije kurushaho kuzamura imibereho y’abatuye akarere ka Kamonyi n’Akarere ka Gisagara areba imikorere ndetse n’ibitagenda abitangaho umurongo.
Muhabura.rw


c: text/html

text:
Yatomboye miliyoni ku myaka 63 atarigeze atunga arenze 200.000
Yanditswe na Ntawitonda Jean Claude
Gahunde Zachée w’imyaka 63 y’amavuko yazabiranyijwe n’ibyishimo byo kwisanga mu bamiriyoneri ageze mu zabukuru, nyuma yo gutombora miriyoni y’amafaranga y’u Rwanda muri poromosiyo ya Banki ya Kigali (BK PLC) ishamikiye kuri serivisi y’imari yitwa “IKOFI” yagenewe abahinzi.
Gahunde utuye mu Karere ka Rubavu, Umurenge wa Kanama, Akagari ka Mahoko, Umudugudu wa Kabindi, akora ubuhinzi bumutunze n’umuryango we ugizwe n’umugore n’abana barindwi.
Ku wa kabiri tariki 30 Nyakanga 2019 ni bwo yashyikirijwe sheki ya miriyoni yatomboye nk’umunyamahirwe wa 11 mu bamaze kwitabira gukoresha konti y’ “IKOFI” ya BK PLC.
Mu kiganiro n’Imvaho Nshya, Gahunde yashimangiye ko yegukanye miriyoni mu gihe amafaranga menshi yafasheho mu buzima bwe ari ibihumbi 200.000.
Yagize ati: “Ubundi sinigeze mfata kuri miriyoni, ni yo mpamvu bambwiye ngo natomboye miriyoni ibyishimo birandenga mba nk’usaze. Amafaranga menshi nafasheho mu buzima bwange ni ibihumbi 200, na bwo ni akarima nari nagurishije. Banki ya Kigali nayigereranya n’umubyeyi, mbonye aya mafaranga nasaga nk’uri ku manegeka. ”
Gahunde avuga ko yagize ishyaka ryo gufunguza konti y’“IKOFI” ya BK PLC nyuma yo kumva umwe mu banyamahirwe watomboye ukomoka mu Karere ka Rubavu, ahita abitsaho amafaranga y’u Rwanda 3.500 gusa.
Kubera ibyiza yayibonyemo byatumye ayikundisha n’abandi aho amaze kwinjiza mu IKOFI abahinzi umunani.
Ashimangira ko miriyoni yatomboye igiye kumufasha kwagura ubuhinzi, akanarihira amashuri abana be bane bakiga.
Ati: “Aya mafaranga azamfasha mu buhinzi. Nkimara kumva ko natomboye nahise nkodesha umurima igihe cy’umwaka, nzatangira guhinga muri uku kwezi kwa Kanama 2019. Ikindi minerivari y’abana yangoraga, bamwe baranicaye, ngiye kuyishyura nkomeze no kwikenura.”
“IKOFI” ya BK PLC ikomeje kwishimirwa bidasanzwe
Ubuyobobozi bwa Banki ya Kigali buratangaza ko serivisi z’“IKOFI” zikomeje kwishimirwa n’Abanyarwanda b’ingeri zose, nyuma yo kunyurwa n’imikoreshereze y’iri koranabuhanga ryoroshya ihererekanya ry’amafaranga.
Mutangana Felix, Umukozi wa BK mu Ishami ry’ubucuruzi unakurikirana umushinga w’ “IKOFI”, yavuze ko mu byumweru 11 bishize abahinzi barenga ibihumbi 135 (135.000) bamaze kwiyandikisha.
Yavuze ko gushishikariza abahinzi gukoresha “IKOFI” ya BK PLC bijyana no kubashishikariza kwizigamira banategura igihembwe k’ihinga kigiye gutangira mu kwezi kwa Nzeri 2019.
Ati: “Iyo umuhinzi yizigamiye mu “IKOFI” usanga igihe k’ihinga kigeze afite igishoro gihagije, amahirwe yo kubona inguzanyo za Banki ya Kigali n’ibindi dushishikariza abahinzi. Kumva ko kohereza no kwakira amafaranga ari ubuntu nta handi wabisanga.”
Ubuyobozi bwa BK PLC burateganya kuba nibura muri Nzeri 2019 abahinzi bazaba bamaze kwiyandikisha bazagera ku bihumbi 250.
Banki ya Kigali ikomeje kureba uko aya mahirwe yafungurirwa Abanyarwanda bose, serivisi z’“IKOFI” zikongerwamo kwishyura Mituweri, kuzigama muri gahunda y’igihe kirekire ya “Ejo Heza”, kwishyura umuriro w’amashanyarazi n’ibindi.
Mutangana arashishikariza abahinzi gukomeza kwiyandikisha no gukoresha konti zabo z’“IKOFI” babitsa, babikuza, bohererezanya amafaranga cyangwa bagura inyongeramusaruro bakihesha amahirwe yo kuboneka mu banyamahirwe 19 basigaye.
Umuhinzi afunguza konti y’“IKOFI” akoresheje Simukadi y’imwe muri kompanyi z’itumanaho zikorera mu Rwanda, yandika *334*2# akemeza, agakurikiza amabwiriza.
Nyuma yaho ahabwa ubutumwa burimo umubare w’ibanga akawushyira umucuruzi w’inyongeramusaruro, ari na we umwemeza burundu mu bakiriya b’“IKOFI”.

robotstxt: allowed

filter: keep


text:
Ahanini kwiyahura bituruka ku bitekerezo byo kwiburira icyizere, gutakaza ibyiringiro kuburyo umuntu uri mu bihe nk’ibi aba ashobora gufata icyemezo kigayitse cyo gushyira iherezo ku buzima bwe.
Ushobora gucyeka ko uri mu rwobo rurerure cyane rusumba izindi nzobo, ikindi nta cyizere ufite y’uko ibintu bizagenda neza. Wumva nta muntu n’umwe ukwitayeho cyangwa witaye kumenya ibihe urimo, ubona ubuzima ntacyo bumaze.
Hari ubwo inkovu z’ibikomere bya kera, zaba zarakugizeho ingaruka zigatuma wumva umutima wawe ugutera gutera Imana umugongo no kuyivaho. Ibi bidutera kumva twifitiye impuhwe, umujinya, ubusharire, ibitekerezo byo kwihorera, cyangwa ubwoba bw’uburwayi bwaduteje ibibazo.
Ikibazo cyo kwiyahura kigenda gifata intera uko iminsi ishira. Ubushakashatsi bwakozwe bugaragaza ko nta kigero cy’abantu kitarimo iki kibazo, mu bana bato, mu basore n’inkumi, mu bubatse ingo ndetse no mu bakecuru n’abasaza usanga hose hari iki kibazo.
Imibare igagagazwa n’ikigo cy’igihugu cy’ibarurishamibare mu Rwanda mu 2018, kivuga ko abiyahuye mu 2013 bari 24, mu 2014 hiyahura 10, mu 2015 hiyahura 24, mu 2016 hiyahura 22, naho mu 2017 hiyahuye 10.
Aba ni abiyahura bikamenyekana ko biyahuye bakabarurwa, gusa ibibanziriza kwiyahura byinshi biba mu ibanga.
Hariho impamvu nyinshi zitera kwiyahura
Benshi bagira igitekerezo cyo kwiyahura wenda babitewe n’indwara bafite bazi ko zitazakira, imibereho itari myiza y’umuryango, amakimbirane mubo babana, byose bigatuma umuntu abona ko kubaho ntacyo bimumariye birutwa no gupfa.
Ariko se ni iki wakora mu gihe wumva ibyo bitekerezo bibi byuzuye umutima wawe?
Nibyo koko urababaye ndetse agahinda ufite karumvikana ariko hariho ikintu kimwe ukwiriye gutekereza: Hariho umuntu ugukunda, ukumva kuruta abandi, ukwihanganira mu ntege nke zawe, wumva neza amarangamutima yawe akamenya n’umubabaro wawe!
Imana ifitiye umuti ikibazo cyawe ndetse n’igisubizo ku buribwe ufite, Imana ishobora gukiza umutima wawe washenjaguritse, mbese wakwemera kongera gutangirana urugendo nayo? Nta kibazo na kimwe kitagira igisubizo kandi igisubizo ni Yesu.
Humura ntabwo byakurangiriyeho ahubwo uyu munsi atura ko ubuzima butangiye, Yesu aragukunda cyane!
“Uzi imyicarire yanjye n’imihagurukire yanjye, Umenyera kure ibyo nibwira. Ujya urondora imigendere yanjye n’imiryamire, uzi inzira zanjye zose. Kuko ijambo ritaraba mu rurimi rwanjye, Uba umaze kurimenya rwose, Uwiteka. Ungose inyuma n’imbere, Unshyizeho ukuboko kwawe” Zaburi 139:2
Niba wifuza kwizera Yesu Kristo nk’Umucunguzi wawe, subiramo aya magambo mu mutima wawe ubwira Imana uti: “Mwami Yesu , numvise ijwi ryawe mu mutima wajye ,ndemera ko ndi umunyabyaha ariko ndizeye imbabazi zawe. Ndagusabye ngo umbabarire ibyaha byanjye byose, ndakwizeye, nkinguye umutima wajye ngwino ube muri njye.
Nijeje umutima wanjye kandi natuye ko uri umwami. Ngwino umbere umwami n’umukiza w’ubugingo bwajye . Uhereye uyu munsi ndakijijwe , ndakwizeye ko ari wowe wenyine nzira yangeza mu mahoro yuzuye . Urakoze kumbabarira , umpe Mwuka Wera kugira ngo anyobore uhereye uyu munsi . AMEN"
Ukeneye ubundi bufasha watwandikira kuri [email protected]
Ubuntu bw’umwami wacu Yesu Kristo bubane namwe mwese,
Yari mwene so, Urinzwenimana Mike


text:
26/01/2021, Ikiganiro “Ukuri k’Ukuri” mutegurirwa kandi mukagezwaho na Tharcisse Semana.
Taliki ya 28 Mutarama 1961, taliki ya 28 Mutarama 2021. Imyaka mirongo itandatu iruzuye neza neza u Rwanda rwipakuruye ingoma ya cyami rubaye Repubulika, du latin res publica, chose publique. Aya ni amateka y’igihugu azahora azirikanwa n’ubwo hashira imyaka n’imyaniko, kabone n’iyo haba hari abashaka kuyasibanganya burundu ngo bayasimbuze ayabo n’uko bashaka ko yajya yigishwa cyangwa yizihizwa.
Mugushaka kumenya neza ibyaranze amateka ya Repubulika mu Rwanda no gucengera imikorere yayiranze mu bihe bitandukanye muri iyi myaka 60 imaze, «Ukuri k’Ukuri» kwahisemo gutegura uruhererekane rw’ibiganiro (série d’émissions) aho tuzajya duha ijambo abantu batandukanye bayigizemo uruhare, haba mu ikubitiro ry’ishingwa rya yo cyangwa se nyuma, kugirango baduhe ubuhamya tunajye impaka ku ngingo iyi n’iyi igihe bibaye ngombwa. Uru ruhererekane rw’ibiganiro (série d’émissions) rubimburiwe na Sebatware André wabaye umwe mubateraniye i Gitarama bashinga Repubulika, basezerera ingoma ya cyami.


text:
Aya materasi agiye gucibwa kuri hegitari zigera kuri 900. Ni umushinga ubuyobozi bwumvikanyeho n’abaturage kugira ngo bazabashe kubona umusaruro uhagije mu buhinzi bwabo.
Aba baturage na bo bemera ko bumvikanye n’ubuyobozi ko amaterasi yacibwa ndetse hagira ibice bipimwa ibindi barabisigarana ngo bazabihingemo ariko baza gutungurwa no kuba hose hari gukorerwa kabone n’ahatari ku misozi.
Bamwe mu baganiriye na Radio1, bavuze ko ubuyobozi bwababwiye igice batagomba guhinga kigacibwamo amaterasi ariko bakaza gutungurwa no kubona n’ahandi batapimye bayahaciye kandi hari abari batangiye kuhahinga.
Umwe yagize ati “Aho bapimye ho twari tubizi ko hazakorwa, aho batapimye bamwe barahinze, baraza baravuga ngo n’aha hose tutapimye nubwo mwahinze amaboko yanyu yapfuye ubusa tuzahakora amaterasi, urebye uyu mwaka wose turi mu gihirahiro.”
Undi ati “Twe akamaro k’amaterasi turakumva kuko ni meza ariko twagiye guhinga baratubuza.”
Bakomeje bavuga ko kubuzwa guhinga kandi ari cyo cyari kibatunze bishobora kuzabateza inzara ubuzima bwabo bukajya mu kaga.
“Turifuza kugira ngo aho hatapimwe baduhe uburenganzira duhinge, tuzabashe kubona ibidutunga naho ubundi inzara yazatwica.”
Undi ati “Inzara ntabwo izatworohera, nta bishyimbo duhinze cyangwa ibirayi ubu hazabaho inzara ko ntacyo tuzasarura.”
Umuyobozi w’Akarere wungirije ushinzwe Iterambere ry’Ubukungu, Munganyika Hope, yahakanye kuba bari gukora mu gice kitapimwe, avuga ko ibyo bari gukora byumvikanweho n’abaturage nyuma yo gusobanurirwa akamaro k’amaterasi.
Yagize ati “Iki gikorwa kijya gutangira ahantu hose hazakorwa amaterasi abaturage twahuye nabo barasobanurirwa, tubabwira ko ari umushinga ubafitiye inyungu baranabyemera.”
“Ubwo abo ngabo sinzi abo ari bo ariko amaterasi arimo arakorwa mu Murenge wa Murama kuri hegitari zigera kuri 900 ahantu hose hashoboka, barahemeje kandi na ba nyiraho bemeza ko biteguye ko yashyirwamo bamwe bari no gukora muri ibyo bikorwa.”
Amaterasi y’indinganire n’imwe muri gahunda Leta yashyizeho mu guteza imbere ubuhinzi, iki ni igikorwa cyiza kiri gukorwa aha ariko kuba abaturage batasigarana aho guhinga bikazabateza inzara byaba biteye inkeke.


text:
Umurambo w’uwashakishwaga akekwaho kwica umugore we wabonetse mu kiyaga cya Burera
Umurambo w’umugabo witwa Hashakimana Jean Pierre, bakundaga kwita Kamana, ku gicamunsi cyo ku Cyumweru tariki 04 Nyakanga 2021, wabonetse ku nkengero z’ikiyaga cya Burera, ureremba hejuru y’amazi.
Uwo mugabo w’imyaka 38 bikekwa ko yiyahuye, yari amaze iminsi ashakishwa nyuma yo gukekwaho icyaha cyo kwica umugore we witwa Uwimana Pascasiya w’imyaka 37, amukubise ifuni mu mutwe ku wa Gatatu tariki 30 Kamena 2021.
Abaturage bari bagiye kuvoma amazi y’ikiyaga, ku gice giherereye mu Mudugudu wa Mpinga, Akagari ka Rurembo mu Murenge wa Rugarama, bakimara kubona umurambo w’uwo mugabo ureremba hejuru y’amazi, bihutiye gutanga amakuru, bamenyesha inzego zirimo n’izishinzwe umutekano, hiyambazwa n’abo mu muryango we, bemeza ko ari we koko.
Jean Pierre Mushakarugo, Umunyamabanga Nshingwabikorwa w’Akagari ka Rurembo, ari na ho uyu murambo watahuwe, yagize ati: “Kuva ku wa Gatatu bikimara kumenyekana ko uwo mugabo yishe umugore we amukubise ifuni mu mutwe, amakuru twabashije kumenya ni uko Hashakimana yahise atoroka, ntiyongera kuboneka. Mu gihe yari agishakishwa, kugira ngo akorweho iperereza, uyu munsi ku cyumweru, nibwo abaturage batumenyesheje ko babonye umurambo ureremba hejuru y’amazi y’ikiyaga. Twahageze turi kumwe n’inzego zirimo n’izishinzwe umutekano, dusanga koko uwo murambo ari uw’umugabo witwa Hashakimana”.
Uwo mugabo n’umugore basize abana bane, bari batuye mu Kagari ka Nyamabuye mu Murenge wa Kagogo. Bivugwa ko bombi bajyaga bagirana amakimbirane ashingiye ku mitungo.
Gitifu Mushakarugo yagize ati: “Ubutumwa twaha abashakanye, ni uko ibibazo byose bagirana bakwiye kubimenyekanisha mu nshuti n’abavandimwe, byakwanga bakiyambaza ubuyobozi, tukabaganiriza, abo binaniranye bakaba bagana inkiko, zikaba zabafasha gukemura ibibazo byabo, aho kugira ngo bafate icyemezo kigayitse cyo kuba bavutsanya ubuzima”.
Uwo murambo wakuwe mu mazi kugira ngo ujyanwe ku bitaro gukorerwa isuzuma, ari na ryo rizagaragaza niba koko yiyahuye.


text:
Muraho, amakuru yanyu? Uyu munsi reka tuganire ku byiza nibibi byo kwisiga indimu ku ruhu cyane cyane mu maso. Indimu ni imwe mu bintu biri naturel abantu bakoresha ku ruhu, kuba iri naturel ariko ntibiyibuza kuba yagira ingaruka zitari nziza ku ruhu. Abantu bashaka gukoresha indimu cyangwa se usanzwe uyikoresha ushaka gusobanukirwa ibyiza byayo nibibi byayo, iyi nkuru ni iyawe. Turahera ku byiza byayo, ubundi turebe ibibi byayo ndetse tunababwire uko wayikoresha.
Ibyiza by’indimu
1) Iracyesha
Ikintu cya mbere indimu izwiho ari nacyo abantu benshi bayikoreshereza ni uko icyesha. Ni mukorogo imera mbese haha ?. Turetse blague ariko koko iracyesha, igira vitamin C nyinshi ku buryo iyo uyisize ufite nkinkovu zibiheri mu maso cyangwa andi mataches nyuma yigihe ubona zigenda zishira. Ushobora no kuyikoresha nta ma taches ufite ushaka kongera inzobe y’uruhu rwawe. Mu gihe uyikoresheje ushaka gucyesha uruhu rwawe, bifata hagati yibyumweru bibiri nukwezi uyikoresha kugirango utangire kubona impinduka.
2) Yica bacterie (antifungal)
Ubushakashatsi bwakozwe muri 2014 bugaragazako indimu ishobora kuba yica bacterie mu ruhu. By’umwihariko bacterie zo mu bwoko bwa Candida fungus, iyi bacterie ishobora gutera kubabuka igatuma uruhu rutukura cyangwa rukabyimba. Nubwo iyi ari bacterie iba iri mu kirere ntango ikunze guteza ibibazo mu maso, ahubwo yibasira ahantu hashyuha nko mu kwaha, hagati yamatako nahandi nkaho. Ubaye uri umuntu ugira ikibazo cyo kubyimba no kumva umeze nkuwababutse wagerageza kwisiga indimu ukarebako yagufasha.
3) Igabanya amavuta mu ruhu
Ku bantu bagira uruhu ruri oily rurimo amavuta menshi bifuza kuyagabanya indimu ishobora kubafasha. Indimu ubwayo igira acid nyinshi, ni ukuvuga pH yayo iri munsi ya pH yuruhu. Ibi rero bikaba byatuma uruhu rwawe rugabanya amavuta rukora. Nanone kandi iyi pH level yindimu niyo ituma igabanya kubyimba kuruhu.
4) Ituma uruhu rudasaza
Ni ikiryo kiri antioxidant bivuze ko irinda uruhu imyanda iba iri mu kirere iterwa nibintu nka polution, itabi nibindi. Ibi bintu nibyo ubundi bitera uruhu gusaza, kuberako indimu rero ibirwanya kuyisiga bishobora kugabanya ko uruhu rwawe rusaza imburagihe. Ntango yagabanya ibimenyetso by’imyaka ufite, ariko ishobora kugufasha kutazana ibindi.
Ibibi by’indimu
1) Kuba sensible ku mirasire yizuba
Kuberako indimu igira acid nyinshi muri yo, iyo uyisize ku manywa ukajya ku zuba iyo acid ihura nimirasire yizuba ukaba wakumva uruhu rutangiye kuba sensitive. Ibi bishobora kukuviramo kubyimba kuruhu, uruhu gutukura no kugira ibice byuruhu byumye cyane.
2) Gushya
Iyo mvuze gushya ntango ari nkumuriro ukotsa ahubwo ni nka kwa kundi iyo bari kukudefriza iyo ugitangira gushya wumva bimeze. Nanone ariko bitewe nuburyo uruhu rwawe rusanzwe rworoshye cyangwa ruri sensitive ushoboora kwisiga indimu ukumva uruhu rwawe rumeze nkurwahiye. Akenshi ibi biba nyuma yigihe uyikoresha, biterwa akenshi nuko uruhu rwawe iyo acid yindimu yarukariye cyane.
3) Gushihuka no kuma k’uruhu
Umaze igihe ukoresha indimu ushobora kubona uruhu rwawe rutangiye gushishuka ndetse rukanuma cyane. Mu byiza byayo twabonyeko igabanya amavuta mu ruhu, iyo uruhu rwawe rusanzwe rutagira amavuta menshi ni ukuvuga ufite normal cyangwa dry skin kugabanya amavuta bishobora gutuma noneho uruhu rwawe rumera nka sahara. Ikindi ni uko vitamin C irimo nayo ishobora gutuma uruhu rwawe rushishuka, ku bantu bisiga amavuta acyesha akaze hari igihe baba bumvako ari byiza ariko nyamara gushishuka kuruhu ni ukurwica.
Uko wayikoresha
Mbere yo kwisiga indimu mu maso, byaba byiza ubanje ukayigerageza ngo urebeko utari mu bantu itera ikibazo cyo gushya. Wayisiga mu ijosi nka hano inyuma yugutwi ukuntu. Impamvu ahoo ari ahantu heza ho gukorera test ni uko. uruhu rwaho rujya kumera kurwo mu maso kurusha ahandi hose, kandi uramutse ugize reaction mbi ntibyagaragara cyane nko mu maso.
Kuyivanga nubuki
Ushobora kuvanga indimu nubuki bingana ukabyisiga buri munsi kugirango ugabanye amataches mu maso. Iyi video ni iyumukobwa wabigerageje iminsi 7 kandi koko amataches ye yagiye agabanyuka. Iyo mvange yarayisigaga akayimarana iminota 20 ubundi akayikaraba.
Ku bantu bafite uruhu rwumye cyangwa rworoshye cyane sinabagira inama yo kuyikoresha buri munsi. Bayikoresha nka kabiri cyangwa gatatu mu cyumweru, nabwo aruko nta kibazo iguteye.
Ibi ushobora kubikoresha ahantu hose wifuza gucyesha nk’amavi, inkokora, ukwaha, hagati y’amatako nahandi hose ushaka. Gukoresha indimu kuri ibi bice bindi kuri njye nibyo numva ari byiza kuko akenshi ntango uruhu rwaho ruba rworoshye nkurwo mu maso. Ni uburyo buhendutse bwo kuhacyesha kandi ntibigire ingaruka mbi.
Amategeko yo kuyikoresha
Ku bantu bashaka gukoresha indimu mu maso dore amategeko mugomba kugenderaho:
- Kuyisiga nijoro: nkuko twabibonye si byiza ko wajya ku zuba wisize indimu, yisige nijoro gusa.
- Kwisiga sunscreen : Mu gitondo ugomba kwisiga sunscreen, ni ngombwa cyane cyane. Sunscreen isanzwe ari itegeko ku ruhu (yego no kubirabura- soma hano) ariko noneho ni ingenzi mugihe waraye ukoresheje indimu kuko iba yinjiye mu ruhu. Rinda uruhu rwawe imirasire yizuba idahura niyo acid bikagukorera ibara.
- Kwitegereza uko uruhu rwawe ruyakira: mu gihe ukoresha indimu, ugomba kwitegereza ukareba nimba nyuma yigihe nta bibazo uruhu rwawe ruri kugira. Wabona bihari ukayireka.
Nimba ukunda ukuntu indimu ituma usa ariko ikaba yica uruhu rwawe, humura hari ibindi bintu nabyo biri naturel wayisimbuza nka aloe vera, amata cyangwa ikivuguto ndetse na concombre (cucumber ). Wasoma inkuru dufite ku kamaro k’igikakarubamba nindi yo ku mata ngo usobanukirwe uko bikora nibyo bifasha uruhu rwawe.
Murakoze gusoma inkuru y’uyu munsi ??. Mwese mbifurije kugira uruhu rwiza ndetse numunsi mwiza, ni ahubutaha,


text:
Mu Turere 8 n’Umujyi wa Kigali hashyizweho ingamba zihariye zirimo gufunga amashuri n’insengero
Ibiro bya Minisitiri w’Intebe byasohoye itangazo ririmo ingamba nshya zo kwirinda COVID-19 zitangira kubahirizwa tariki 01 Nyakanga 2021 mu Turere 8 tw’igihugu turimo n’Umujyi wa Kigali, muri utwo Turere n’Umujyi wa Kigali amashuri azahita afungwa, n’insengero ndetse n’Ibiro bya Leta n’iby’abikorera.
Uturere twa Musanze, Burera na Gicumbi mu Ntara y’Amajyaruguru, Kamonyi mu Ntara y’Amajyepfo, Rubavu, Rutsiro mu Ntara y’Iburengera zuba na Rwamagana na Nyagatare mu Ntara y’Iburasirazuba ndetse n’Umujyi wa Kigali ni byo byashyiriweho ingamba zihariye.
Ingamba nshya muri utu Turere twavuzwe zirimo kuba ingendo zibujijwe nyuma ya saa kumi n’ebyiri za nimugoroba (18h00) kugeza saa kumi za mu gitondo (04h00 a.m). Ibiro bya Leta n’ibiro by’abikorera birafungwa kimwe n’amashuri n’insengero.
Muri iri tangazo, harimo ko abakozi bose bazakorera mu rugo uretse abatanga serivise zihutirwa bisaba ko bajya aho bazitangira.
Ibirori ibyo ari byo byose birabujijwe yaba ibibera mu ngo n’ahandi aho ari ho hose, resitora na zo zemerewe gukora ariko zitanga ibyo abantu batwara gukoresha iwabo.
Izi ngamba nshya zizongera gusuzuma nyuma y’Ibyumweru bibiri.
Mu bindi bice by’igihugu na ho ingenzo zemewe kuva saa kumi za mugitondo (04h00 a.m) kugeza saa kumi n’ebyiri z’umugoroba, ibikorwa bikajya bifungwa saa kumi n’imwe z’umugoroba (17h00).
Soma itangazo ryose
UMUSEKE.RW


text:
Ibisigaye bene Data, iby’ukuri, ibyo kubahwa byose, ibyo gukiranuka byose, ibiboneye byose, iby’igikundiro byose n’ibishimwa byose, niba hariho ingeso zose nziza kandi hakabaho ishimwe abe ari byo mwibwira (Abafilipi 4:8).
Uyu mwaka, ibitekerezo byiganje mu mute wawe bizagena ubuzima ubaho. Bibiliya iravuga iti ‘Kuko uko atekereza mu mutima ari ko ari… (Imigani 23:7)’ bitwereka ko ubuzima bwawe budatandukana n’uburyo utekereza.
Bibiliya iravuga iti ‘Kandi ntimwishushanye n’ab’iki gihe ahubwo muhinduke rwose mugize imitima mishya’ (Abaroma 12:2) Mu yandi magambo, uyu mwaka ntuzatekereze nk’uko isi itekereza, koresha ijambo ry’Imana rihindure ubuzima bw’imitekerereze yawe.
Reka Ijambo ry’Imana rifate umwanya w’ibitekerezo byawe mu gitondo, ku manywa na nijoro. Mu byaremwe byose nta cyo wabona cyarusha ukuri, ubutabera, ubunyangamugayo kandi ngo kibonere kinaryohe nk’Ijambo ry’Imana!
Uyu mwaka, ugomba kwitoza gutekereza ibitekerezo biboneye. Nuhura n’ibikugoye, aho gutekereza kuri icyo kibazo no kugikuza, ibwire uti ‘Sindeka iki kibazo ngo gitware ibitekerezo byanjye, ahubwo ndatekereza ku cyo Ijambo ry’Imana rikivugaho’.
Ukimara gukora ibyo, fata Bibiliya yawe ushakashakemo kandi uyizirikaneho. Uko ureba mu Ijambo ry’Imana, hazabaho impinduka, uko ibitekerezo byawe bijya ku murongo n’Ijambo, bizagutera kuvuga amagambo aboneye kandi unyure muri buri munsi w’uyu mwaka umwenyura.
Isengesho:
Data mwiza, Ijambo ryawe riri mu mutima wanjye no mu kanwa kanjye, nditekerezaho amanywa n’ijoro bityo ubwenge bwanjye bwose, umutima n’umubiri ntirisige akanya na gato kakwibwa n’ibitekerezo bibi. Ni ryo rinkingira, ni ryo musingi wanjye n’imbaraga z’ubuzima bwanjye. Urakoze kubw’impano y’igiciro y’Ijambo ryawe mu izina rya Yesu. Amen.
Source: ‘Urusobe rw’Ibiriho’ Igitabo cyanditswe na Pastor Chris Anita OYAKHILOME
[email protected]


text:
Imibare y’Ikigo cy’Igihugu cy’Ibarurishamiobare mu 2018 yerekanye ko abagore 76% bakora mu buhinzi, mu gihe abagabo bari 54%.
Uretse kuba biganje mu rwego rw’ubuhinzi, magingo aya bari no mu nzego zigira uruhare mu ishyirwaho ry’ingamba n’ibyemezo byo kubungabunga ibidukikije.
Nk’urugero Ikigo cy’Igihugu gishinzwe Kurengera Ibidukikije (REMA) na Minisiteri y’Ibidukikije biyobowe n’Abagore, hakaba n’indi miryango itandukanye bimeze bityo.
Birumvikana ko hari uruhare rukomeye bagira mu kubibungabunga binyuze mu ngamba n’amabwiriza ndetse n’iyubahirizwa ryabyo.
Umuyobozi Mukuru wa REMA, Kabera Juliet, yabwiye IGIHE ko mu Rwanda umugore agira uruhare rukomeye mu kubungabunga ibidukikije akabihuza n’iterambere ry’umuryango mugari.
Ati “Usanga umubare munini w’Abanyarwandakazi ari bo bashaka amafunguro bakanayategura. Ibi byose babikura ku mutungo kamere w’ibidukikije kandi babikora baharanira kutawusesagura. Hari n’amazi, ibicanwa n’ibindi.”
Yakomeje avuga ko kuba umugore agaragara mu nzego zose zirimo n’izifata ibyemezo mu kubungabunga ibidukikije bituma iby’ingenzi azakenera ngo yisange muri politiki ziba zashyizweho bitibagirana. Ngo bituma aho afite intege nke atekerezwaho kare kugira ngo adasigara inyuma.
Yongeyeho ati “Gahunda zose zo kubibungabunga ntizagerwaho umugore atabigizemo uruhare.”
Yatanze urugero rwo guca ikoreshwa rya ‘plastique’ mu Rwanda, ati “Muri ya mirimo ya buri munsi y’umugore hazamo guhaha no gucuruza kandi ni ho ‘Plastique’ zikokoreshwa. Urumva ko atabigizemo uruhare bitagerwaho.”
“Ikindi guteka arondereza ibicanwa cyangwa akoresheje gaz na byo atabigizemo uruhare ntibyagerwaho. Turashimira cyane inzego z’abagore kuko mu mihigo babigira ibyabo kandi bakabigeraho.”
Baracyafite inzitizi nyinshi mu gutanga umusanzu
Mugurirwa Odette, umuhinzi wo mu Karere ka Rulindo, mu kiganiro kigufi yagiranye na IGIHE yavuze ko yigeze kwishyira hamwe na bagenzi be bafite igitekerezo cyo gukora umushinga wo gukora uruhumbikiro rw’ibiti bivangwa n’imyaka ariko bakabura igishoro.
Ati “Twari abantu 28 dushaka gukora pepinyeri tubura amikoro yo kugura imbuto, amashashi no gukodesha umurima. Twashakaga iz’ibiti bivangwa n’imyaka n’imyaka nka avoka, imyembe n’amaronji.”
Icyakora baje kugira amahirwe bagerwaho na gahunda z’Umuryango utegamiye kuri Leta ubungabunga ibidukikije, ARCOS, ubafasha gukabya inzozi.
Yasobanuye ko mu myaka yashize bahuraga n’indi nzitizi yo kuba badafite ubushobozi bwo gufata imyanzuro mu ngo zirimo abagabo, ariko ngo igenda ivaho uko bahabwa inyigisho.
Umuyobozi ushinzwe gahunda y’iterambere rirambye ry’abaturage muri ARCOS, Kanyamugenge Brigitte , yavuze ko nyuma y’imyaka 25 uwo muryango ukorana n’abaturage hirya no hino mu gihugu, ubu ukorana n’amatsinda 260, kandi ko abagore bagira ubushake bwo gutanga umusanzu ariko bagakomeza kuzitirwa na byinshi.
Yagize ati “Abanyarwanda benshi batunzwe n’ubuhinzi. Kuba abagore ari bo baburimo cyane kandi bakamara umwanya munini bakora imirimo ijyanye na bwo bivuze ko igihe habayeho ibikorwa byangiza ibidukikije akenshi ari bo babigiramo uruhare. Ibyo bibaho akenshi batabigambiriye ahubwo ari ubumenyi buke.”
Mu byo ARCOS ifasha abakorana na yo harimo no kubahugura. Kanyamugenge yavuze ko muri ayo mahugurwa haboneka inzitizi y’uko iyo bajya kwandika abazayitabira usanga haboneka umubare munini w’abagabo kuko ari bo baba baranditswe nk’abakuru b’imiryango.
Izo mbogamizi zashimangiwe kandi na Kabera wavuze ko zirimo n’iziterwa n’amateka ku buryo bisaba igihe kinini ngo hazibwe icyuho zateje.
Yagize ati “Imbogamizi zikizitira umugore ahanini ni ubushobozi, amikoro adahagije ndetse n’ubumenyi [buke].Ubu abagore benshi bari mu buhinzi abahinga kinyamwuga ni hafi ya ntabo, mu bucukuzi bw’amabuye y’agaciro na ho uzahasanga bake.”
Hakenewe iki?
Mugurirwa yemeje ko kubungabunga ibidukikije bimufasha no mu zindi gahunda zirimo kurwanya imirire mibi hirindwa igwingira, bwaki n’izindi ndwara zirishingiyeho. Ibyo ngo umugore ni we uri ku ruhembe rwo kubimenya akanabikora neza kuko ari we utegura amafunguro.
Kanyamugenge yemeje ko abagore ari bo bagira uruhare runini mu burezi bw’abana, bityo kuba baba bafite indangagaciro zo kubungabunga ibidukikije byakoroha kuzibiba no mu bakibyiruka bikazikurana.
Yagaragaje ko mu bunararibonye bafite basanze abagore bifitemo ubushobozi bwo kumva ibintu vuba no guhindura abandi, ku buryo icyo bamaze kumenya ko cyagira akamaro mu kubungabunga ibidukikije bagishishikariza bagenzi babo byihuse.
Mugurirwa yasabye abagore bagenzi be gutinyuka bakegera abandi, bakamenya amakuru, bagatanga ibitekerezo ndetse bakagaragaza inzitizi bafite kuko ari byo bizabafasha kugera ku ntego zabo zirimo kugaragaza umusanzu mu kubungabunga ibidukikije.
Kabera yasobanuye ko kugera ku iterambere rirambye ari ngombwa ko abagabo n’abagore bahabwa amahirwe angana,yibutsa ko kubungabunga ibidukikije atari “amahitamo ahubwo ari inshingano” mu gihe hifuzwa ubuzima bwiza ku bariho n’abazabaho.
Iyangirika ry’ibidukikije ni kimwe mu bihangayikishije Isi mu gihe ihanganye n’imihindagurikire y’ibihe, iri guteza inkongi z’imiriro mu mashyamba atandukanye hirya no hino ahandi hakaba imyuzure n’imiyaga idasanzwe.
Iterambere rijyanye no kubirengera ni ryo ryimakajwe, aho inzego nyinshi zigomba gukoreshwamo ikoranabuhanga kugira ngo bigerweho. Ibyo ariko bigomba kujyana no kugenzura ko nta basigara inyuma mu igenwa n’ishyirwa mu bikorwa ry’ingamba na politiki bitandukanye.


text:
Birasanzwe ko inyamaswa nini zitungwa n’intoya. Muri iyi si ni ko bimeze. Buri yose igira uburyo bwo kwirwanaho. Ariko se umuturage urenganijwe n’amabwiriza y’ibukuru abariza he? Arengerwa na nde? Yabigenza ate mu gihe akiri ya nsina ngufi icibwaho amakoma?
Vuba aha hadutse inkubiri yo gukoresha utumashini twa EBM dutanga inyemezabuguzi(facture). Ibyo bintu byaturutse iyo hejuru babitura ku bacuruzi, hatabayeho kugishwa inama no koroherezwa mu kutugura.
N’ubwo kudukoresha ubwabyo atari bibi, ariko turahenze byabuze urugero kandi isoko ryatwo na ryo ni amayobera. Twaba twapfuye kikaba ikindi kibazo. Bene byo bakaguca ajya kungana n’agura inshya, ngo niwanga wirengere amande.
Na bamwe bitwa abunganizi mu bucuruzi bagira gutya ngo hari amabwiriza mashya avuye hejuru mu Kigo cy’Imisoro. N’uwagombaga gusonerwa akegekwaho urusyo. Buri wese uko ashoboye akegeza intugu hejuru. None abacuruzi batari bake batangiye gukinga imiryango bigendera za Uganda na Zambiya.
Mu nzego zinyuranye
Bene ayo mabwiriza ntagira imipaka. Hari n’aherutse kuva muri MINEDUC yatumye abarimu ba hano iwacu muri Kayonza badahemberwa ku gihe(kugera tariki ya 16/03, serumu y’ukwa 2 yari itarabageraho) kandi ahandi amafaranga barayabonye. Bitera kwibaza niba abo anyuraho batabanza kuyazunguza mu gihe mwarimu we abuzwa amahwemo n’abamwishyuza kode cyangwa aho bamwanditse(yikopesha).
N’ejo bundi abanyamategeko bakuviriye i Kigali bugama ku baturage ngo bagiye kubaburanira ingurane z’ibintu byabo byangijwe na Leta. Bitwaza amabwiriza mashya y’uko abaturage bagomba kwishyira hamwe bakegurira ikibazo cyabo abo banyamategeko kuko badahabwa munsi ya 500000frw ku rubanza. None bamwe n’ihene zabo ubuyobozi bwazitwaye ngo ntibatanze Mitiweli!
Abayobozi batowe vuba aha bo batangiye kubigira urwitwazo. Si iby’imihini mishya itera amabavu. Ni akabi kamenyerwa nk’akeza. Rwose amabwiriza y’ibukuru aratumaze! Ariko se tuzatabarwa na nde? Niba n’ahandi ari uko, sinamenya. Abo dusangiye ikibazo bazatubwire uko bo babigenza.
By Sam Ruziga/Kayonza


text:
Kinigi: Abatuye mu mudugudu w’icyitegererezo barasaba guhugurwa ku mikoreshereze ya bimwe mu bikoresho
Bamwe mu bagize imiryango 144, batujwe mu mudugudu w’icyitegererezo wa Kinigi, bagaragarije Umuvunyi mukuru na Guverineri w’Intara y’Amajyaruguru, bimwe mu bibazo bibabangamiye, birimo kutamenya gukoresha bimwe mu bikoresho bahawe.
Gaz na Kizimyamoto, ni byo byatunzwe agatoki cyane n’abo baturage, aho ngo hari n’ababurara kubera gutinya gukoresha Gaz, badasobanukiwe imikoreshereze yayo, bagasaba amahugurwa kuri bimwe muri ibyo bikoresho batunze mu ngo.
Babitangaje ku wa Kane tariki 16 Nzeri 2021, ubwo Umuvunyi Mukuru, Nirere Madeleine na Guverineri Nyirarugero Dancille, bagiriraga uruzinduko muri uwo mudugudu muri gahunda yo kumva ibibazo byabo no kubishakira umuti.
Abo baturage mbere yuko binjizwa muri uwo mudugudu, bishimiraga ko bahuguriwe uburyo bazifata bageze muri izo nyubako za kijyambere, aho bavugaga ko ibyibanzweho muri ayo mahugurwa ari ugukoresha ibikoresho by’isuku birimo ubwiherero bugezweho.
Gusa ngo batunguwe no gusanga hari ibindi bikoresho mu nzu zabo batazi uko bikoreshwa, birimo Gaz na kizimyamoto, dore ko basanzwe bafite n’andi mashyiga ya Kinyarwanda yagenewe guteka ibiryo bitinda gushya, bamwe bakavuga ko ayo mashyiga agenewe guteka ibishyimbo bakomeje kuyakoresha mu guteka n’indyo yoroheje, kubera gutinya kwatsa gaz badafitiye ubumenyi.
Umwe ati “Ntababeshye, kizimyamoto ni ubwa mbere nari nyibonye kuva mvutse, tuzi ko yifashishwa mu kuzimya inkongi ariko ntitwigishijwe kuyikoresha. Urayireba gusa ukabona nayo ntacyo uyiziho, turasaba ko batwigisha kuyikoresha kuko hano iri ndakeka ko batayizaniye umurimbo dushobora kuyifashisha tugize ibibazo by’inkongi”.
Undi ati “Izi za gaz ntitwatinyuka kuzikoresha kubera kwirinda ko zadutwika, rwose badufashe batwereke uko zikoresha aho twabaga twakoreshaga inkwi, hari n’ababurara kandi bayifite mu nzu, amahugurwa arakenewe rwose”.
Uretse ibyo bikoresho binyuranye, abo baturage bagaragaje kandi ko fagitire z’amazi zibateye impungenge, aho basaba ko icyo kibazo cyakurikiranwa vuba dore ko hari n’abari kwishyuzwa agera ku bihumbi 200, nk’uko umwe muri bo witwa Izabayo Emmanuel, Umuyobozi w’imwe mu masibo yo muri uwo mudugudu abivuga.
Ati “Twatunguwe na fagitire z’amazi dukomeje guhabwa, hari uwo bahaye fagiture isaga amafaranga ibihumbi 17 ari bwo yaraye aje, undi wari umaze iminsi itanu bamuha fagitire y’ibihumbi 260, turifuza ko icyo kibazo cyakemuka”.
Ibindi basabye ko ubuyobozi bwakemura, ni ukubegereza ubuhunikiro bw’imyaka dore ko bamwe batangiye kweza, basaba kandi n’ibigega byinshi bifata amazi y’imvura.
Kuri icyo kibazo cy’amahugurwa ku ikoreshwa ry’ibikoresho binyuranye batunze, Guverineri Nyirarugero, yabijeje ko amahugurwa basabye bayategurirwa mu minsi iri imbere, na ho ikibazo kijyanye na fagitire z’amazi, asaba Ubuyobozi bw’Akarere ka Musanze ku bufatanye n’ubuyobozi bwa WASAC, gukurikirana icyo kibazo kigakosorwa vuba, bakaba bijejwe ko nta muntu uzishyuzwa amazi atakoresheje.
Imiryango 144 ituye muri uwo mudugudu watashywe ku mugaragaro tariki 04 Nyakanga 2021, yagejejweho ibikorwaremezo binyuranye birimo imihanda, amashanyarazi, amavuriro, agakiriro, amashuri n’ibindi.
Mu ngo zabo, bagenerwa ibikoresho binyuranye birimo amashyiga ya kijyambere na gaz byifashishwa mu guteka, bahabwa televisiyo, intebe n’ibitanda, ubwiherero bwa kijyambere burimo imisarani na douche n’ibindi.


text:
IJAMBO RY'IBANZE
Ishyaka ryacu rifite abarwanashyaka
beza ari imbere mu Rwanda, ari no mu mahanga. Nyamara ariko, rimaze igihe
kinini ryarajahajwe n'abikundira
inyungu zabo kurusha inyungu za Rubanda. Kuva muri 1973-1990, MDR Parmehutu yahagaritswe
n'ibisahiranda byari byiyise abakamarade ba 5 juillet. Aho MDR ivukiye muri 1990,
intambara iba rudobya. Muri iyi minsi,
ibisahiranda byaje kuba byinshi mubiyita ngo ni
abakuru b'Ishyaka. Igitangaje cyane ariko, ni uko hari ibyihebe byaje kwihisha mu ishyaka MDR atari
abayoboke, ahubwo ari ukugirango birebwe neza na bamwe mu bategetsi,
bibone uko byiyuzuriza inda zabyo kugeza naho bidatinya gusenya Ishyaka. Aho bigereye aha rero, abavuga igifaransa bati:
assez c'est assez. Ibyo byigomeke rero bikomeje kwihishahisha mu
Ishyaka bimenye ko abarwanashyaka dukurikiranira hafi
ibikorwa byabyo. Bikwiye gushyira mu gaciro bikamenya ko bucya bwitwa
ejo.
Twebwe ,
Abarwanashyaka ba MDR turi mu mahanga, akaba ari natwe dushyizeho iyi si
site, twongeye kuvugira hamwe tuti:
- Twamagannye byimazeyo ibisahiranda na bya kimanuka byihishe muri MDR,
nta mutima w'uburwanashyaka bifite, bigamije gusa kuyisenya. Muri byo
twavuga nka Gasana A., Safari S., Marara C., Ntwarabakiga, Ntiruhungwa J. D., Twagirumukiza Emmanuel n'abandi.
- Turasaba ko amashyaka akorana n'abaturage nta
zindi nzitizi, bityo amashyaka ntakomeze kuba umwihariko wa runaka uyu
n'uyu, ahubwo akaba amashyaka y'abanyarwanda
bose.
- Turasaba byihutirwa ko abaturage bihitiramo abategetsi hakoreshejwe
amatora ataziguye (système électoral direct), bityo
umutegetsi akagirirwa ikizere n'abo ayobora, akareka kuba igikoresho
abaturage batazi icyo kimaze uretse kubakanda,
kandi Rubanda ikagira uruhare mu gucunga igihugu
cyayo.
- Twamagannye kandi abantu b'umutima mubi bashobora kwitwaza iyi
site kugirango bakomeze gusesereza abarwanashyaka.
Mugire Demokarasi muri
Repubulika
Oherereza ubu butumwa inshuti
Bruxelles le 03/12/01


text:
Mu gicuku cyo kuri uyu wa 31 Kanama 2021, saa munani z’ijoro, ku Gisozi mu Karere ka Gasabo, hepfo gato y’Ibiro by’Umurenge wa Gisozi, habereye impanuka y’ikamyo yari itwaye ibiti, yagwiriye inzu z’umucuruzi witwa Yvonne Mukeshimana iramuhitana.
Inzu z’uwo mucuruzi zari ahitwa kuri Beretware mu ikorosi riri hepfo y’Umurenge wa Gisozi, zasenyutse burundu.
Iyo mpanuka yanahitanye umuzamu wa Mukeshimana witwa Nkurikiyimfura Jean de Dieu ikomeretse n’abana be babiri ari bo Munyaneza Jean de Dieu hamwe na Munyaneza Jean D’Amour.
Inzu zasenyutse zari amaduka acururizwamo ibintu bitandukanye bya Mukeshimana hamwe n’inyama (Boucherie y’uwitwa Nshimiyimana Alexandre).
Ikamyo yo mu bwoko bwa Fuso yakoze impanuka yari yikoreye ibiti, ifite icyapa (plaque) RAC 562 Z.
Abaturage bayibonye bavuga ko umushoferi hamwe n’abandi bantu babiri bari kumwe na bo bakomeretse bikomeye.
Uwitwa Mugisha Oscar ucuruza muri Boucherie ya Nshimiyimana avuga ko yahise atabara agasanga Mukeshimana yamaze gushiramo umwuka, umuzamu na we umutima ngo wateraga ariko mu kanya gato abona abo muryango we barira bavuga ko apfuye.
Mugisha n’abandi babonye iyi mpanuka ikimara kuba basaba ko umuhanda wa Beretware washyirwamo ibituma abatwara ibinyabiziga bagabanya umuvuduko.
Umwe yagize ati "Hari saa munani na 16 z’ijoro,turaza dusanga abantu bapfuye,imodoka yaguye hariya,tujya gushaka abantu ngo tubakuremo.Twabanje gukuramo abana dusanga ni bazima ariko dusanga umumama yapfuye.
Yari umuturanyi wacu,turarababaye.Turasaba leta gushyira dodani muri uyu muhanda kugira ngo nibura impanuka zigabanuke."
Umunyamabanga Nshingwabikorwa w’Umurenge wa Gisozi, Musasangohe Providence yemeza ko abantu bapfuye ari Mukeshimana Yvonne na Nkurikiyimfura wari umuzamu we.
Source: KT RADIO
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Aba bantu bafatiwe mu gikorwa cyo kugenzura uko amabwiriza yo kwirinda Covid-19 yubahirizwa, cyabaye ku mugoroba wo ku wa Gatatu, tariki 14 Nzeri 2021.
Bamwe mu bafashwe bemera ko bakoze amakosa yo kutubahiriza amabwiriza yo kwirinda COVID-19, bakagira inama abagikorera ku jisho kubireka kuko bishobora gushyira ubuzima bwabo mu kaga.
Umwe muri bo, yagize ati “Twafashwe tutubahirije amabwiriza yo kwirinda COVID-19 turi kunywa inzoga ndetse tutubahirije n’intera yateganyijwe. Ubu biduhaye isomo; icyo tugiye gukora ni ukurushaho kubahiriza amabwiriza kuko icyorezo cyo kirahari.”
Undi yagize ati “Njye bamfashe maze kurya kuko sinywa inzoga ariko twari benshi kuko hari n’abirutse. Twari tutahanye intera kandi hari n’abari bari kunywa inzoga ubona ko barenze ku mabwiriza yo kwirinda COVID-19. Muri iki gihe hari abari kwirara bakica amabwiriza, byaba byiza bayubahirije kuko icyorezo kirahari kandi kwirara byatuma cyiyongera.’’
Umuhuzabikorwa w’Ibikorwa bya Polisi n’abaturage mu Ntara y’Amajyaruguru, CIP Alex Ndayisenga, yasabye abafite uburenganzira bwo gucuruza restaurants kutabukoresha nabi.
Yagize ati “Amabwiriza yemerera za restaurants gukora asobanura ko zigomba gukora zubahirije amabwiriza yo kurinda COVID-19, abakoresha nabi uburenganzira bahawe bakazihindura utubari bamenye ko bibujijwe kandi ubifatiwemo arabihanirwa.’’
“Tuributsa abantu bose bafite ibikorwa byemerewe gukora ko bagomba gukoresha neza uburenganzira bahawe, bakora ibyo bemerewe kandi ntibarebe inyungu gusa ngo bibagirwe no kurinda ababagana kuko COVID-19 iracyahari kabone nubwo baba barakingiwe cyangwa se bipimishije. Polisi ntizahwema gukurikirana uko amabwiriza yubahirizwa.”
Abafashwe barigishwa bacibwe n’amande ateganywa n’inama njyanama y’Akarere ka Musanze mu gihe ba nyiri restaurants zahinduwe utubari bo bigishwa mu minsi irindwi bagacibwa n’amande y’ibihumbi 100 Frw ndetse n’aho bakoreraga hafungwe ukwezi.
Mu mezi atatu, mu Ntara y’Amajyaruguru hamaze gufatwa abantu bagera kuri 2.438 bari mu tubari, harimo 1.445 bo muri Nyakanga, 536 bafashwe muri Kanama na 457 batawe muri yombi muri uku kwezi.


text:
Mu buzima bwa buri munsi abashakanye bahora bifuza kugira urugo rutekanye kandi rw’umugisha. Mu mibereho ya gikristo hari ubwo usanga umugore akoresha imbaraga z’umurengera kugira ngo umutware we ahinduke ave mu myitwarire idahwitse. Intwaro y’amasengesho ni ingenzi kurusha kugerageza kumuhindura ku giti cyawe.
Birashoboka ko abagabo bacu bagira ingeso mbi, Aho kubinubira ngo bahindure iki cyangwa kiriya, twakagombye kuba twabanje kubyereka Imana. Aho kurwana n’abagabo bacu kubera kutumvikana ku bintu bimwe na bimwe kandi incuro nyinshi tukabona nta mpinduka bagaragaza, tujye tubanza tujye imbere y’Imana tuyibwire byose kuko niyo ifite ububasha bwo guhindura imitima.
Tugiye kurebera hamwe ibintu 4 dukwiye kwitaho mu gihe dushaka impinduka nziza ku bagabo bacu:
1. Reka gushwana n’umugabo wawe, ahubwo ubyereke Imana
Ikintu cyakuyeho akajagari cyangwa amakimbirane mu rushako rwanjye bigahinduka amahoro asesuye, ni igihe natangiraga kwereka Imana byose aho gushwana n’umugabo wanjye.
Iyo ufashe buri kimwe cyose ukakijyana imbere y’Imana ukabanza kucyereka Imana mbere y’uko utangira gutongana n’umugabo wawe mupfa imyitwarire ye itakunezeza, icyo gihe iyo umwegereye ngo muganire uburakari wari ufite buba bwashize kandi ubwiza bw’Imana bukuriho hanyuma mwaganira akabasha kukumva neza.
Icyo gihe umutima wawe uba utangiye koroshya, ugatangira kubona umugabo wawe uko Umuremyi we amubona. Mugihe utangiye gusenga ku byerekeye umugabo wawe ngo ahinduke, inshuro nyinshi bizaba bike kuri we, kuko Imana ibanza guhindura umutima we.
2. Senga, ureke Imana abe ariyo ihindura
Uko utera intambwe ujya mu nzira y’Imana, niko itangira umurimo mu buzima bw’umugabo wawe. Gendera kure kugerageza kumuhindura hanyuma utangire gusenga. Ingamba nziza zakurinda kuba umugore uhora ashaka guhindura umugabo we, ni ukuba umugore w’umunyamasengesho.
Inshingano yacu ikomeye nk’abagore ni ukwiringira Imana, abagabo bacu tukabatwikiriza amasengesho, hanyuma tukareka Imana igakora impinduka mu buzima bwacu.
Avuga ku mikurire y’itorero, mu rwandiko rwa1yandikiye Abakorinto 3: 6 Pawulo aratwibutsa uko yateye imbuto ariko ikagenda ikura, ibyakurikiyeho bireba Imana.Twebwe abantu ntidushobora guhindura bagenzi bacu ahubwo dusabwa kuberera imbuto ndetse tukabasengera hanyuma Imana ikabahindura.
3.Emera umugabo wawe n’ubwo yaba atarahinduka
Umugabo wawe ntazahinduka ijoro rimwe, kandi birashoboka ko atazigera ahinduka, ese witeguye guhora wizera Imana n’ubwo umugabo wawe adahinduka, ukizera ko Imana iri ku murimo wayo?
Inkuru nziza muri Bibiliya irabigaragaza amagambo dusanga mu gitabo cya Daniyeli 3: 8-30 aho Umwami Nebukadinezari yategetse abantu bose gusenga igishushanyo yaremye. Igihe Saduraka, Meshaki na Abed-Nego bangaga gusenga ikigirwamana cye, Umwami yazibiranyijwe n’uburakari ategeka ko babajugunya mu itanura ry’umuriro. Ku murongo wa 18, basubije Umwami, bati: "Imana dukorera ishobora kudukiza umuriro, ariko n’ubwo itabikora, nyagasani, ntidushobora gusenga ikigirwamana washyizeho".
Aba basore bizeraga ko Imana yabakura mu itanura ryaka. Ariko kandi bakumva ko n’ubwo Imana itabakuramo, Izakomeza kuba Imana kandi igakora icyo yagambiriye ariko batiyandurishije gusenga igishushanyo.
Emera umugabo wawe uko ari uyu munsi, guhera nonaha, niba ubona adahinduka, wowe izere Imana wumve ko ariyo iyobora byose kandi ugume mu bihe byiza byo gusenga kuko nta wiringira Imana ngo imutenguhe.
4. Ibuka ko nta kintu kidashoboka ku Mana
Sinzi aho uri uyu munsi. Ahari ukeneye Imana ko iguhindura aho guhindura umugabo wawe. Cyangwa umugabo wawe yagiye kure agendera mu byaha, kandi bigaragara ko yaretse inshingano z’urugo adashaka kugira icyo ahindura kugirango mutere imbere.
Nshuti, ntucike intege, ndakwinginze ku bw’imbabazi z’Imana komeza usenge. Nta kintu kinanira Imana, ntaNta muntu wazimiye cyane ku buryo Imana itashobora kumugarura ngo imuhindure.(Luka 1:37).
Muri Ezekiel 37:1-10 havuga uburyo Imana yafashe amagufwa yumye iyateraho inyama yongera kugira ubuzima. Nshuti yanjye, niba Imana yarakoze ikintu gikomeye gutyo, urumva ari iki cyayinanira ku buzima bwawe cyangwa bw’uwo mwashakanye?
Muri macye reka gushyiramo imbaraga nyinshi mu gushaka guhindura umugabo wawe,Tangira gusenga kandi ureke Imana ihindure byinshi mu buzima bwawe n’ubw’umugabo wawe kuko Imana ni byose ku bayizera ntacyo babasha gukena.
Source: crosswalk.com
[email protected]


text:
Ubundi buri mugabo aho ava akagera akunda umugore umwitaho ndetse akagerageza no kumumenyereza kuzajya amubwira amagambo aryohereye ku buryo amunyura ndetse akamukora k’umutima kuko nkubwije ukuri nuzajya ukora ibi ngiye ku kubwira umubano wanyu uzaba uw’umugisha.
1.Ni wowe kiroto cyajye
Niba umugabo wawe ari uw’isezerano,ufite uburenganzira bwo kumwita umugabo w’isezerano.
2.Sinzigera nkuca inyuma
Niba ushaka kwiyubakira urukundo rwawe n’umugabo wawe banza umurememo icyizere,kuko nakwizera uzaba ugeze kuri byose bye,maze bitumen nawe akugirira icyizere cyuko ntacyo yakwikanga cyangwa ngo agucyeke kuko aziko utamuca inyuma,ubundi nta gishimisha umugabo nko kuba afite umugore yizera.
3.Nukuri umpora mu bitekarezo
Abagabo muri rusange bakunda abagore bahora babahangayikiye mbese bahora mu bitekerezo byabo,ibi bituma umugabo yiyumvamo ikindi gitangaza,kuko n’umubwira ko umuhoza mu bitakerezo bizatuma nawe uhora mubitekerezo bye.
4.Ndakwishimira mugabo mwiza
Igihe kimwe na kimwe umugabo ikintu aba akeneye buriya ugize gutya ukamusoma ku gahanga ubundi ukamubwira uti “Ndakwishimira mugabo mwiza”.ibi bizasobanura byose kuri we,nawe ibaze uburyo umugabo wawe azajya akwishimira.
5.Mubwire ko ntawundi mugabo wamukurutira
Iyo umugabo aziko afite umugore umuha impamvu zose zimwereka ko ariwe mugabo mwiza kuruta abandi bose ,azumva yishimye cyane ndetse anagukunde birezeho.
6.Mubwire ko ariwe byishimo byawe
Buri mugabo aba ashaka gukora uko ashoboye kose ariko ngo umugore we yishime,ku bwibyo rero nawe mwereke ibimenyetso bimwereka ko ariwe ugutera kunezerwa,yewe unabimubwire,icyo gihe nawe azanezerwa cyane.
7.Uri uw’agaciro kuri Njye
Bwira umugabo wawe uburyo ari uw’agaciro kuri wowe nawe bizamushimisha birenze ku buryo nawe azumva ko nta wundi mugore wamurutira uwe,yewe azatangira no kuzajya akubaha ndetse anakuhishe mu muryango.
Refe:.bonobology.com


text:
Umupasiteri w'imyaka 53 yakoze amahano atera inda abagore bagera kuri 20 basengera mu itorero rye arangije ashinja umwuka wera ko ariwo watumye akora ibyo.
Nkuko byatangajwe, umushumba mukuru w'itorero rya 'Vineyard Ministry of the Trinity Holy' rifite icyicaro i Enugu, muri Nigeria,Timothy Ngwu, yemeye ibi avuga ko ibyabaye byatewe n'umwuka wera.
Uyu Pasiteri yemeza ko ijambo ry'Imana rivuga ngo 'mubyare mwororoke', ariyo mpamvu yakoze gushaka kw'Imana agatera inda umuntu uwo ari we wese watoranijwe ndetse ko umugore wese akwiriye kubyara,yaba abishaka cyangwa atabishaka.
Usanga kuri ikigihe abavuga butumwa bakora amahano bitwaje iyerekwa ritari ryo gusa inama twagira abemera Mana nuko mwa kwirinda gushukwa n'abigize abakozi b'Imana.
Source : https://yegob.rw/ntibisanzwepasiteri-ibyo-yakoze-nakumiro-ngo-yabitewe-niyerekwa/


text:
Kandi iki nicyo kidutera gutinyuka imbere ye, nuko atwumva iyo dusabye ikintu nkuko ashaka. Kandi ubwo tuzi ko yumva icyo dusabye cyose, tuzi nuko duhawe ibyo tumusabye. (1Yohana:5,14-15)
Imana ntishaka ko tumara umwanya dusenga tutabona ibisubizo. Ishaka ko dusenga cyane (1 Abatesalonike 5:17; Luka 18: 1), ariko tukabona ibisubizo. Amasengesho adasubizwa rwose ntabwo anezeza Imana. Iyo umuntu yasubijwe ibyo yasengeye, nibyo binezeza Imana cyane. Nibyiza rero ko tugomba gukora ibituma Imana inezererwa ndetse bikayihesha icyubahiro.Niba rero dusenga kandi ntitubone ibisubizo hari ikintu kitari cyiza kiba cyabayeho haba mubyo dusengera, mu buryo dusenga, cyangwa n’uburyo imitima yacu iba imeze mugihe turimo gusenga. Wifuza gusenga ugasubizwa kandi ukabona impinduka ? nibyiza ko usobanukirwa ibi bikurikira.
Birasaba ko usenga
Abantu bamwe ndetse n’abakristo ntibasenga cyane. Yewe kuri bamwe ntibirirwa banashishikazwa nabyo cyane. Nubwo benshi bahitamo kuguma muri ubwo buzima, bakumva bibahagije kubaho badasenga, ariko ntushobora kubona igisubizo cy’icyo utasengeye.
Icyo Bibiliya ibivugaho
Ntimukagire icyo mwiganyira, ahubwo ibyo mushaka byose bimenywe n’ Imana. Nuko amahoro y’Imana ahebuje rwose, ayo umuntu yamenya azarindire imitima yanyu n’ibyo mwibwira muri Kristo Yesu" (Abafilipi 4: 6.7)
Aho rero guhangayikishwa n’ibintu, turasabwa kubisengera. Niyo ntangiriro.Yesu yashimangiye rwose ko Imana Data ishaka ko dusenga. Yaravuze ati: “Musabe muzahabwa ,mushake muzabona,mukomange muzakingurirwa (Matayo 7:7,8)
Tugomba gushimisha Imana nitwinjira muri ibi. Ariko turashaka kubona ibisubizo, kandi nibyo. Biragoye rero ko twanezeza Imana mugihe tutakoze ibi, niba koko dushaka gusubizwa mu masengesho yacu.
Nibyiza ko wemera kubabarira abakubabaje
Kandi nimuhagarara musenga hakaba hari umuntu wabagiriye nabi, mumubabarire kugira ngo so wo mu ijuru abababarire ibyaha byanyu (Mariko 11:25)
Kubabarira abandi ni ngombwa kugira ngo ubone ikintu icyo ari cyo cyose kiva ku Mana. Kutababarira niyo nzira idashidikanywaho yo guhagarika imigisha y’Imana. Ntibivuze ko uzizera ijana ku ijana abakugiriye nabi. Ariko ugomba kwirinda uburyo ubwo aribwo bwose bwazamo ikirego cy’indishyi z’abantu bagukoshereje. Ugomba kubasaba gukora neza, ariko nibabyanga, ubareke , kuko Imana ntizabura kubiguhera umugisha muri ibyo bihe uzaba urimo.
Girana ubusabane n’Imana, biciye mukuyiramya no kuyihimbaza,kandi umenye no gutegereza.
Urashaka gufasha umuntu wifuza kuvugana nawe mugihe haricyo umushakaho? Mu gusenga kwawe se ninde uba witayeho ni ibyo usengera cyangwa ni uwo usenga? Birakwiye ko wumvako uri umwana w’Imana Data, kandi ko nayo ari umubyeyi wawe. Iga uko waba inshuti y’Imana.Tugomba kwiga gusenga no kubaha Umwami mu bihe byacu byo gusenga.
Tugomba kumushimira kubyo amaze gukora. Byature rwose bwira Imana uko ikomeye. Ikindi ugerageze gufata umwanya wo gutegereza bucece imbere y’Imana wumve ko muri kumwe. Imana ikunda ibyo cyane, bikayinezeza kandi bikayitera no gukora! Bwira Imana ibyerekeye iminsi yawe yatambutse, uyifungurire umutima wawe kubyabaye byose, ibyiz ndetse n’ibibi. Ikindi umenye ko nubwo Imana ishaka ko tuyisaba, ariko nanone twibuke ko hariho byinshi byo kuyishimira kuruta ibyo tuyisaba.
Mubyo usengera banza ushyire imbere inyungu z’Imana
Mugihe ijambo ry’Imana ritubwira gusaba ,gukomanaga, mbese dushishikarizwa gusengera muri byose, ariko by’umwihariko ibyacu bwite. Aha rero bisaba ko uba umunyabwenge ukereka Imana ko ushishikajwe n’bijyanye n’umurimo wayo (nk’agakiza, n’icyubahiro cyayo ku isi), gusengera ibyo Imana idusaba gusengera nk’umukoro cyangwa akazi twasigiwe mu isi, nibyo bisobanura gusengera mu bushake bw’Imana kandi Imana yiteguye gusubiza bene ayo masengesho vuba, kandi ihindukire iguhe umugisha urenze n’ibyo wowe wifuzaga.
Shishikarira gushaka Umwuka wera, aguhuze na Yesu
Imana yaturemye kugirana umubano nayo, kandi kandi uwo mubano ufite aho ugomba guturuka. Niba rero wagize icyo cyifuzo mu mutima wawe, bwira Yesu ko ushaka kwihuza nawe. Ibi ni ngombwa rwose. Mubwire ko umwifuza mubuzima bwawe. Musabe kukwiyereka. Bumwe mu buryo bw’ingenzi akwiyerekamo ni imirimo y’Umwuka Wera. Umwuka naza, azaguhindura Yesu azataha mu mutima wawe kuburyo nawe Uzumva ukubaho kwe muri wowe. Wishimire ko mugomba guhuza byimazeyo kandi bidasubirwaho.
Jya wiringira Yesu kubwa mwuka wera kugirango ubone ibisubizo byiza mumasengesho yawe usenga , ikindi ujye ushimira Imana. Yesu abivuga muri aya magambo ati:“Mugume muri jye, nanjye ngume muri mwe. Nkuko ishami ritabasha kwera imbuto ubwaryo ritagumye mu muzabibu,niko namwe mutabibasha nimutaguma muri njye” (Yohana 15: 4)
Komeza kunga ubumwe na Yesu, kandi azakomeza kubana nawe. Ishami ntirishobora kwera imbuto ubwaryo; keretse igihe rigumye mu muzabibu. Muri ubwo buryo rero , ntushobora kwera imbuto keretse ugumye muri Yesu (Yohana 15: 4)
Nigute dushobora kurinda iyi sano dufitanye na Yesu kubwa Mwuka Wera? Yesu yaravuze ati: "Nimukurikiza amategeko yanjye, muzaguma mu rukundo rwanjye, nk’uko nakurikije amategeko ya Data kandi nkaguma mu rukundo rwe." (Yohana 15:10).
Kiranuka kandi wubahe Imana
Amasengesho y’umuntu uciye bugufi kandi ugerageza gukiranuka agira akamaro kanini. (Yakobo 5:16) Rigira riti: "Isengesho rivuye ku mutima ry’umukiranutsi rifite imbaraga nyinshi kandi ritanga umusaruro uhagije." Rero, ibi bidufitiye akamaro cyane kuko dukeneye rwose kubona ibisubizo byiza binyuze mu masengesho. Ikindi birakwiye ko twibonera ubwacu imbaraga z’amasengesho dusenga. Gusenga kwacu tuzabifashwamo n’umwuka wera.
Ibi tugomba kubimenya yuko turi abakiranutsi kubw’impano y’Imana.Tuzajya mu ijuru kubera amaraso ya Yesu, no kwezwa na we.
Source: wwwchristian faith.com
Umwanditsi: Byiringiro Daniel


text:
Abagize ihuriro ry’abize imbonezamirire mu Rwanda ( Nutrition Professionals), bagabiye inka abana babiri b’abakobwa bari munsi y’imyaka 5 n’umuhungu umwe w’imyaka 8, basizwe na mujyenzi wabo uherutse kubavamo bitunguranye nk’umwe mu bari barigize, witabye Imana taliki ya 25/11/2020, mu rwego rwo kubarinda imirire mibi n’igwingira.
Ni igikorwa cyabereye mu mudugudu wa Buhoro, mu kagali ka Duwani, mu murenge wa Kibilizi, mu karere ka Gisagara, mu rwego rwo ku girango batazagira ikibazo cy’igwingira nka kimwe mu gikorwa umubyeyi wabo yari ashinzwe ku rwanya abikorera abandi.
Iki gikorwa bagikoreye abana asize kuri uyu wa gatanu taliki ya 01/01/2021, igikorwa cyanahuriranye n’umunsi mu kuru w’ubunani, nyuma y’aho mugenzi wabo witwa Mukundente Esther, wari ushinzwe imbonezamirire ku cyigonderabuzima cya Gahanga mu karere ka Cyicukiro ari naho yari atuye uherutse kwitaba Imana azize uburwayi.
Abagize ihuriro ry’abize imbonezamirire mu Rwanda, bavuga ko mu byo Mukundente yari ashinzwe harimo kwita ku bana, gukumira igwingira ku bana bari munsi y’imyaka 5 ndetse no ku rwanya imirire mibi. Bavuga ko ariho bahera bumva ko cyaba ari igisebo kubona abana yabasigiye byumwihariko nabo bari muri icyo kigero, babagwingiranye bakarwara indwara z’imirire mibi kandi aribyo bashinzwe gukumira ndetse na mugenzi wabo mbere yo kwitaba Imana ari byo yari ashinzwe. Bityo ko ariho bahereye bafata umwanzuro wo gukora ibyo bashoboye byose bakabitaho.
Umuyobozi mukuru w’ ihuriro ry’abize imbonezamirire mu Rwanda (Nutrition Professionals), Nathan Nyakayiru, avuga ko nk’abagize iri huriro kandi bazi neza akamaro k’ibikomoka ku matungo birimo amata cyane cyane ku bana bari munsi y’imyaka itanu, ariyo mpamvu mu bufasha bahisemo kugenera aba bana harimo kubaha inka ariko inakamwa kugira ngo ijye ibakamirwe inabahe amata agifite umwimerere ibunganire mu buryo bwihuse bakure neza.
Ati” turashaka gukomeza kuba hafi y’aba bana, ntabwo twasimbura nyina, ariko nibura tuzagerageza kubaba hafi ku buryo batazagira agahinda yaba Papa w’abana ubwe n’abana ubwabo, turashaka gukomeza kubaba hafi, ku buryo ibyo bacyeneye by’ibanze bishobora kubunganira twarabyisezeranyije ko tuzabikora.”
Habiyambere Francois, umwe mu baturanyi babo, avuga ko bifuza ko bazasaba ubuyobozi bw’umudugudu wabo bukabashyiraho irondo ry’umwuga ryihariye, mu rwego rwo kubungabunga inka bahawe mu rwego rwo kuyirinda abajura.
Ati” Hari uburyo twumva twashaka ubuyobozi bw’umudugudu, tukababwira bagashaka uburyo bapanga irondo hafi yayo, bakajya bayijyenzura ejo hatazagira abayiba”
Umunyamabanga nshingwabikorwa w’akagari ka Duwane, Uwanyirigira Solange, avuga ko bishimiye cyane iki gikorwa ngo dore ko bari bafite n’umuhigo ku rwego rw’akarere wo guha inka buri muryango, bityo ko mu mihigo hari ikiyongereyeho. Akomeza avuga ko nabo bazakomeza kwita kuri aba bana, bita kuri uyu muryango wa nyakwigendera, bakabashyira muri gahunda zigenerwa abana.
Ati”Biratunejeje cyane. Ikindi tuzakomeza kwita kuri aba bana dufasha uyu muryango, kuko ni abana bakiri batoya, umuntu arangaye yashiduka bajyiye mu mirire mibi. Hari gahunda zigenerwa abana bato bari munsi y’imyaka itanu bafata amata, amafu y’ibikoma n’ibindi, byose bizabageraho nk’abana b’imfubyi.”
Uwanyirigira kandi, yasabye imiryango ibasigaranye kujya ihora ibagaragariza urukundo ku gira ngo batigunga.
Umugabo wa Nyakwigendera Renzaho Felix, avuga ko yishimiye cyane inka bahawe kuko izabafasha mu iterambere no mu mirire cyane ko na nyakwigendera yari ashinzwe ibijyanye no kwita ku bana n’imirire yabo mu karere ka Kicukiro bari batuye.
Ati” Turabyishimiye cyane. Bizadufasha mu iterambere cyane cyane n’imirire, kuko nyakwigendera yari ashinzwe imirire yita ku bana kugira ngo batagwingira.”
Abana basizwe na nyakwigendera ni abakobwa babiri n’umuhungu umwe, aho umukuru ari umuhungu w’imyaka 8, n’abakobwa babiri, barimo uw’imyaka itatu n’amezi abiri naho umuto akaba abura ukwezi kumwe ngo yuzuze imyaka ibiri. Biteganijwe ko aba bana bazakomeza kuba kwa nyirakuru ubyara se i Gisagara aho kugeza inka bagabiwe inaherereye.
Amata ni kimwe mubyo kurya byihagije mu ntungamubiri n’ibifitiye umubiri akamaro ku buryo ashobora gutunga yaba umwana cg umuntu mukuru igihe kirekire adakeneye ikindi kintu.
Abagize ihuriro ry’abize imbonezamirire mu Rwanda (Nutritionistes Professionals), bahaye abana ba nyakwigendera inka ikamwa amata agera kuri litiro ishanu ku nshuro imwe, ikaba inahaka aho ifite agaciro kagera ku bihumbi Magana tanu by’amafaranaga y’uRwanda (500 000Rwf). Iyi nka kandi, ikaba yaranaguriwe ubwishingizi, ku buryo iramutse irwaye, ikubiswe n’inkuba, irumwe n’inzoka n’ibindi igapfa babashumbusha indi binganya agaciro.
Uretse ibi kandi bavuga ko bashaka gukomeza kuba hafi y’aba bana bagakomeza kubafasha babaha ibyibanze birimo imyambaro, amafaranga y’ishuri(Minervale) n’ibindi bishobora kunganira se n’umuryango muri rusange.
Intungamubiri ziba mu mata
- Ibinure
- Proteyine
- Ibinyasukari
- Vitamin A
- Vitamin B1, B2, B3, B5, B6 na B12
- Folate
- Vitamin D
- Kalisiyumu
- Manyesiyumu
- Fosifore (phosphorous)
- Zinc
- Selenium
- Choline (soma; koline)
Akamaro k’amata ku buzima
- Ibinure bigize amata ni ingenzi cyane mu gutuma umubiri ugira imbaraga, umubiri ushobora gukora imisemburo, mu kurinda umubiri n’ingingo ziwugize, gufasha umubiri guhangana n’ubukonje ndetse no gufasha vitamin zisaba ibinure kugira ngo zikore neza.
- Isukari iboneka mu mata (yitwa lactose), ituma umubiri ubona imbaraga zo gukora.
- Proteyine ziboneka mu mata zifasha umubiri mu kongera ubudahangarwa, gusana ahangiritse no gukomeza imikorere myiza y’umubiri. Izi ntungamubiri kandi zifasha mu gukomeza imikaya n’amagufa
- Akomeza imikaya y’amaso no kubona neza, gukungahara kuri vitamin A biyaha ubushobozi bwo gukomeza amenyo n’amagufa ndetse no kugira uruhu rwiza. Vitamini A inafasha mu kurwanya indwara yo kutabona neza nijoro.
- Vitamin B12; ifasha mu mikorere myiza y’ubwonko n’urwungano rw’imyakura (nervous system) no gukora uturemangingo tw’amaraso dutukura, ibi byose ibifatanya na vitamin B6, iyi ikongeraho kuvana uburozi mu mwijima. B12 ni ingenzi cyane mu mikorere myiza y’umutima, ibibazo byo gusinzira, diyabete n’ibindi bibazo byo mu mutwe.
- Vitamin B2 (riboflavin); ifasha umubiri kwinjiza ubutare bityo bikarinda indwara yo kubura amaraso (anemia)
- Vitamin B3 (niacin); ifasha umutima gukora neza no kugabanya cholesterol mbi mu mubiri, ifasha kandi urwungano rw’imyakura, ngogozi (imikorere myiza y’urwungano ngogozi iyifitanya na vitamin B1 cg thiamine), uruhu, umusatsi n’amaso
- Vitamin B5 iba mu mata ifasha mu gukomeza amagufa n’aho ingingo zihurira, igafasha mu mikorere myiza y’umutima. Igafasha mu gukora uturemangingo dufasha mu ihanahana ry’amakuru ku bwonko.
- Folate irinda indwara yo kubura amaraso no gutuma inda-ibyara (uterus) ikura neza
- Vitamin D, ifasha umubiri kwinjiza kalisiyumu. Inafasha mu kuringaniza imyunyungugu nka kalisiyumu na fosifore mu mubiri, ikanarinda indwara zituma umubiri wirwanya ubwawo (autoimmune diseases). Vitamin D inafasha mu kuringaniza umuvuduko w’amaraso no gutuma umutima ukora neza.
- Kalisiyumu na manyesiyumu, iyi myunyungugu ifasha mu gukomeza amagufa kimwe n’amenyo. Manyesiyumu ifasha kandi umubiri guhinduramo ibyo turya imbaraga umubiri ukoresha no gukora ingingo zisimbura izishaje. Fosifore nayo ifasha umubiri gukomeza amagufa n’amenyo no gutuma umwijima ukora neza.
- Potasiyumu ifasha mu kuringaniza umuvuduko w’amaraso no gutuma umutima ukora neza
- Zinc ifasha mu gukora ubwirinzi bukomeye, gukura no gusana uturemangingo, gukiza ibisebe kimwe no kwinjiza mu mubiri ibinyamasukari tuba twariye
- Selenium, ifasha mu mikorere myiza y’urwungano rurinda umubiri kubera ubushobozi n’ingufu iki kinyabutabire gifite, inarinda kandi imvubura ya thyroid (haba ingoto)
- Choline, ni intungamubiri z’ingenzi amata afite, afasha mu gusinzira, gukoresha imikaya, kwiga no gufata mu mutwe. Iki kinyabutabire gifasha mu mikorere myiza y’uturemangingo, no gukwirakwiza amakuru k’ubwonko, ifasha kandi mu kwinjiza ibinure mu mubiri no kugabanya ububyimbirwe bukabije.


text:
Akabariro ni ingenzi ku bantu bashakanye,akabariro gatuma abashakanye bumvikana nubwo bamwe batabiha agaciro ku buryo bashobora no kwangiza bya bihe byiza baba bagezemo byo gutera akabariro ntibaryoherwe,bityo uyu munsi nabwo twahisemo kubagezaho bimwe mu bintu 5 by’ingenzi utazanjya ukora bishobora kwangiza ibihe warurimo utera akabariro.
1.Guhita wambara imyenda
Kwambara imyenda yawe byihuse nyuma yo gutera akabariro ntibigaragaza ko wishimye,byangiza ibihe byiza wagiranye nuwo mwashakanye.
2.Kujya muri Telefone
Guhamagara,kohereza ubutumwa bugufi “sms” cyangwa kugira ibyo ukora muri telefone ntabwo ari ibintu byiza wahita ukora nyuma yo gutera akabariro,uba wiyerekanye nabi imbere yuwo mwashakanye.
3.Gucana Televiziyo
Kureba umupira , imiziki,Filimi n’ibindi kuri Televiziyo nabyo ntabwo ari byiza guhita ubikora nyuma yo gutera akabariro,kuko byose biba bigarangaza ko utishimiye ibihe wagiranye nuwo mwashakanye.
4.Kwiruka unjya mu rwogero
Yego birumvikana wifuza koga nyuma y’ubushyuhe n’akabariro keza mwateye,ariko ntabwo ari ako kanya mukimara gutera ako kabariro,ufite kugira igihe ugumana nuwo mwashakanye mbere yuko unjya mu rwogero konga,ikindi buriya biba byiza iyo mugiye kongana nyuma yo gutera akabariro.
5.Gusinzira
Abantu benshi bakunda gukora ibi ,ariko ntabwo ari ibintu byiza nyuma yo gutera akabariro,guhita usinzira nyuma yo gutera akabariro ntabwo ari bwo buryo bwo gutekereza ku bihe byiza mwagiranye,ahubwo fata umwanya muganire mubwirana utugambo turyohereye.
Martin MUNEZERO


text:
Kurya ari impumyi,ngo urukundo rwaba rutagira imyaka y’ubuto cyangwa y’ubukuru.Uko byagendekeye uyu mwarimukazi w’Umunyamerika ni gihamya idakuka.
Alexandria Vera wimyaka 24 ntiyategereje ko umunyeshuri we arenza igihe.Ngo ku myaka 13,uwo musore yari akuze bihagije.Amezi 9 yose yashize bibanira nk’abashakanye(couple).
Ababyeyi b’uwo musore nta kibazo bari bafite ko umwana wabo yagira « une petite amie » wo muri urwo rwego.Ubwo iyo couple idasanzwe yabamenyeshaga ko mwarimukazi atwite, ibinezaneza byari byose ko umuhungu wabo atabatindiye kubabonera umwuzukuru.
Ibyo byishimo ntibyamaze kabiri kuko ibigo birengera abana(batari abakobwa gusa !)byahagurutse bigahagarara.Alexandria yabonye bikomeye, yiyemeza gukuramo inda no gusibanganya ibimenyetso ajya kure y’ishuri rye.
Yamaze igihe yarabuze.Nyuma yaje kwishyikiriza Polisi.Ntiyagiye imbokoboko gusa kuko yitwaje ibihumbi 100 by’amadolari kugira ngo azaburane ari hanze.Ishuri na ryo ntiryatinze kumuhagarika ku kazi.
Nyamara abize kuri icyo kigo cya Houston(Texas)yigishagaho,bavuga ko yari umwarimu mwiza(cool),utigora na gato.Yewe n’iby’urukundo rwe ntiyabihishaga.Ese ,n’ubwo na we yari akiri muto,yaba yaribeshye ,akibwira ko umuhungu wese ari umugabo?
Byisomere: Elle tombe enceinte de son élève de 13 ans
By P.B


text:
Benshi mu banyarwanda basobanukiwe neza umwuka wa gihake wihishe inyuma ya politiki y’ubutaka ya leta ya FPR, ariko ntibashobora kwerura ngo babyamagane ku mugaragaro kuko mbere yo guhuguzwa ubutaka FPR yabanje kubambura umudendezo n’ubwisanzure bwo gutangaza ibyo batekereza. Benshi bakora bivuye inyuma ngo biyubakire amazu, ariko birinda kumva ijwi iryo ari ryo ryose ribibutsa ko kubaka inzu ku butaka ukodesha n’aho byaba byitwa ‘ubukode burambye’ ari nko kubaka ku musenyi. Icyakora, bamwe mu bareba kure ntibiyemerera na gato kugokera ubusa bubaka ku butaka leta ishobora kubambura igihe ishakiye. Ahubwo bakoresha imbuto z’umurimo w’amaboko yabo mu kugira uruhare mu mahinduka azasubiza rubanda uburenganzira busesuye ku butaka bwaba ubwo bihahiye cyangwa ubwo barazwe n’abasekuruza. Bene abo ni abo gushyigikirwa bakaba n’urugero rwiza ku batifuza kuzahora mu bucakara bwa FPR n’abibone bayo.
Mu bucakura bwo mu rwego rwo hejuru bukubiyemo gukoresha amategeko akandamiza, uburiganya, ubuhendo n’igitugu, leta ya FPR yatesheje agaciro ihame ryari risanzwe rigenderwaho ry’uko mu Rwanda ubutaka ari umutungo wa rubanda. Bigaragara neza ko ibi leta ya FPR yabikoze igambiriye kwegurira buhoro buhoro umutungo w’ubutaka agatsiko kayiyoboye n’abambari bako. Ikibazo si uko leta ya FPR yemeye ko abantu ku giti cyabo bahabwa inkondabutaka (= freehold title), ni ukuvuga uburenganzira bwo kugira umutungo bwite w’ubutaka (= inkondabutaka). Ikibazo ni ivangura rigaragaramo, riheza abanyarwanda bafite amikoro aringaniye n’acirirtse n’abafite amikoro ahagije ariko bafatwa nk’aho badakwiye ibyiza nk’ibyo.
1.Amategeko yimika ubusumbane
Itegeko Ngenga No 03/2013/OL ryo kuwa 16/06/2013 rikuraho Itegeko Ngenga n° 08/2005 ryo kuwa 14/07/2005 rigena imikoreshereze n’imicungire y’ubutaka mu Rwanda mu ngingo yaryo ya 6, igika cya 2 n’icya 4 rigiri riti:
Uburenganzira ku nkondabutaka butangwa gusa ku butaka buriho inyubako n’ubuzikikije bwonyine bukenewe kugira ngo ibyo bwagenewe bishobore kuzikorerwamo.
Iteka rya Minisitiri N° 009/16.01 ryo kuwa 23/08/2011 rigena uburyo bwo kubona impapurompamo z’umutungo bwite w’ubutaka riteganya ibi bikurikira:
Ubutaka burebwa n’iri teka ni ubugenewe INYUBAKO zo guturamo, iz’inganda, iz’ubukungu n’ubucuruzi, iz’imibereho myiza y’abaturage, iz’umuco n’iz’ubumenyi nk’uko biteganywa mu ngingo ya 6 y’Itegeko Ngenga n° 08/2005 ryo kuwa 14/07/2005 rigena Imikoreshereze n’Imicungire y’Ubutaka mu Rwanda.1 (reba ingingo 2).
UMUSHORAMARI wese wujuje ibyangombwa biteganywa n’amategeko agenga ibikorwa bishorwamo imari ku butaka, ashobora gusaba guhabwa impapurompamo z’umutungo bwite w’ubutaka. (reba ingingo ya 4).
Mbere y’uko uwasabye impapurompamo z’umutungo bwite w’ubutaka azihabwa agomba kubanza kugirana na Leta amasezerano y’UBUGURE bw’ubutaka asabira impapurompamo z’umutungo bwite. (reba ingingo ya 11).
Ushishoje neza, usanga abashobora kubona inkondabutaka ari abantu bakeya cyane, bujuje nibura ibi bikurikira:
- Kuba ari abanyemari ku rugero rwo kwitwa ABASHORAMARI.
- Kuba barubatse INYUBAKO zihenze mu bibanza basabira ibyemezo by’inkondabutaka –ibishushanyo mbonera by’imijyi n’ahandi hagenewe guturwa bigaragaza uburyo amazu leta yifuza ko yubakwa arenze kure ubushobozi bwa benshi mu banyarwanda akaba inzozi ku muturage usanzwe.
- Kuba baragiranye na Leta amasezerano y’UBUGURE bw’ubutaka –ibi bitandukanye cyane no kugirana na Leta amasezerano y’ubukode (= leasehold).
Mu by’ukuri, ni bake rwose mu banyarwanda bashobora kuzuza ibisabwa abifuza guhabwa inkondabutaka. None se ni bangahe mu baturarwanda bafatwa nk’abashoramari? Ni bangahe bashobora kubaka amazu ahenze kuriya? Ni bangahe leta yakwemerera kugirana na bo amasezerano y’ubugure bw’ubutaka? Ni mbarwa rwose!
2.Kugarura politiki y’ibikingi
Mu gihe cya mbere y’ubukoloni, abantu bake cyane biyumvagamo ko basumbya abandi ubunyarwanda bigaruriye ubutaka bwa rubanda hakoreshejwe uburiganya, igitugu n’ubuhendo, maze babukoresha nk’inzuri ngari cyane zitwaga ibikingi. Abaturage basanzwe b’abahinzi ntibagiraga uburenganzira bwo kugira umutungo bwite w’ubutaka. Bahingaga aho batishije bakishyura amaboko yabo binyuriye ku mirimo inyuranye bakoreraga ba nyir’ibikingi cyangwa bagatanga igice cy’ibyo basaruye bitabujije ko bashoboraga konesherezwa nta nkurikizi.
Mu gushyiraho umwihariko wa bamwe mu mitungire y’ubutaka mu gihe cya none, leta ya FPR yari igamije kugarura iyo politiki y’ibikingi buhoro buhoro –n’ubwo inkondabutaka bahabwa zitagamije kubegurira ubutaka bwo kororeraho amatungo, kuba bubakaho amazu rubanda ruyakikije ihatirwa gukodesha ntaho bitaniye na gahunda yahozeho mu gihe cy’ubuhake. Nibura bitatu mu bigize ibisabwa abifuza inkondabutaka (kuba usaba inkondabutaka ari UMUSHORAMARI, wubatse INYUBAKO ZIGEZWEHO kandi wamaze kugirana na leta AMASEZERANO Y’UBUGURE bw’ubutaka) byatoranijwe n’abacurabwenge ba leta ya FPR mu bucakura bwinshi bagamije inyungu ebyiri z’ingenzi:
- Gushyiraho urukuta rukumira rubanda (= abantu bose bari mu mimerere itabemerera kuzuza ibyo leta isaba abashaka inkondabutaka) mu buryo bwo kubahindura abacakara batunzwe no guhinga ubutaka butari ubwabo bakaba ari nabwo buzima bazaraga abana babo. Ibintu biteye ku buryo nta yandi mahitamo abaturage baba bafite uretse guhinga ibyo bategetswe kuko baramutse batabigenje batyo bakwirukanwa ku butaka bakoreshaga maze bugakodeshwa abiteguye kubaho mu buzima bwa cishwa aha. Ku rundi ruhande, kuberako abacurabwenge ba FPR bazi ko hafi ya buri wese ugize icyo aronka yihutira gushaka uko yakwiyubakira inzu, bateze abo mu cyiciro cy’ubukungu buringaniye umutego wo guhora ibanyunyuzamo amafaranga y’ubukode bw’ibibanza bubatseho kuko n’ubwo baba bafite ubushobozi bwo kubaka amazu babamo n’ayo bakodesha abandi, ayo bubaka ntashobora kuzuza ibisabwa ngo bahabwe inkondabutaka. Abo mu icyiciro cyo hasi n’igiciriritse ntibubaka kuko ababigerageje basenyerwa. Babaho mu BUPAGASI bw’igihe cyose. Umutungo wabo ni uwimukanwa gusa, ugizwe ahanini n’ibyo baba bariye n’ibyo baba banyoye. Iyo barwaye indwara ikaze bahuhurwa no kuba ntacyo bafite bakwitabaza wenda nk’inzu ngo babe bayigurisha bishyure ikiguzi cy’ubuvuzi baba bakeneye.
- Guha intore butore (= ba nyir’igihugu) uburyo bwo kwigarurira buhoro buhoro umutungo w’ubutaka ubusanzwe ubarwa nk’umutungo leta itunze ku nyungu za rubanda, bakawuhindura umutungo bwite w’abantu ku giti cyabo. Aba, leta iborohereza kurushaho ibakingira ikibaba mu kunyereza amafaranga ava mu ikode abaturage batanga buri mwaka ku bibanza bibabarurwaho, anyunyuzwa mu baturage mu misoro y’umurengera n’aturuka mu bucuruzi leta ibafashamo kubona amasoko yuzuyemo uburiganya n’ubugome. Amafaranga babonye muri ubwo buryo niyo basubira inyuma bakayagura ubutaka bwa rubanda bakanayakoresha mu kubwubakaho, maze inyubako zakuzura, leta ikabubegurira ubuziraherezo binyuriye mu kubaha inkondabutaka.
Gusenyera abatuye Bannyahe
Tekereza kuri ibi witonze. Mu mwaka wa 2015, mu turere tw’umujyi wa Kigali uko ari dutatu habaye amahererekanywa y’ubutaka 14,914.2 Niba abegukanye ubutaka bwahererekanijwe muri uwo mwaka baranahawe inkondabutaka, ufatiye ku gipimo mpuzandengo ko ikibanza kimwe mu byahererekanijwe cyaba cyari gifite nibura 25mX20m (= 500km2), uwo mwaka wonyine 10% (= 7.5km2) by’ubutaka bwose bwubatseho amazu y’abaturage mu mujyi wa Kigali (yaba ayo guturamo yaba ay’ubucuruzi cyangwa ay’inganda (= 75km2)), bwaba bwaramaze kwigarurirwa burundu n’abantu ku giti cyabo. Mu yandi magambo, umujyi wa Kigali wazaba waramaze kuba igikingi cy’itsinda rito ry’abantu ku giti cyabo mu gihe kitarenze imyaka 10, byakabya ikaba 20 cyangwa 30. Uko umujyi wazagenda waguka, niko ubutaka ubusanzwe bwagenewe ubuhinzi bukaba ubu budashobora gutangwaho inkondabutaka hakurikijwe amategeko ariho, bwazagenda buhindurwamo ubwo kubakwaho maze na bwo bukigarurirwa na bene muzehe n’abambari babo. Amaherezo benshi mu bagize rubanda bazibona barimo gukodesha amazu n’abantu ku giti cyabo ku butaka bwahoze ari ubwabo cyangwa ubw’abakurambere babo.
Kubera ko abahawe inkondabutaka baba bahawe ubutaka mu buryo bwa burundu, uko iminsi izagenda ihita ni na ko ubutaka ubu bubaruye kuri rubanda mu buryo bw’ubukode burambye buzagenda bwigarurirwa na bene ingoma. Ibyo bazabigeraho bakomeza kwifashisha leta yabo haba mu guhatira abaturage kububagurisha cyangwa mu kububambura hakoreshejwe uburyo bw’amategeko abogamira ku basizwe amavuta y’ubutore, agaheza rubanda. Umuntu yakwitega ko hatagize igihinduka, mu gihe runaka kiri imbere rubanda izaba itakigira uburenganzira ubwo ari bwo bwose ku butaka; ba sebahinzi bakazaba basigaye mu rwangaro rw’igihe cyose, abanyamugisha bagatungwa no gukoropa amagorofa y’intore butore nabwo kandi babanje kubihakirwa!
Niba igihe leta ya FPR yashyiragaho amategeko y’ubutaka agenderwaho ubu itari igambiriye kugarura politiki y’IBIKINGI n’UBUHAKE, niyasubiremo maze ihe abanyarwanda uburenganzira bungana mu bihereranye n’imitungire y’ubutaka.
3.Amayeri no kujijisha rubanda
Itegeko Ngenga No 03/2013/OL ryo kuwa 16/06/2013 rikuraho Itegeko Ngenga n° 08/2005 ryo kuwa 14/07/2005 rigena imikoreshereze n’imicungire y’ubutaka mu Rwanda mu ngingo yaryo ya 2, igika cya 11 n’icya 16 risobanura ko inkondabutaka ari ‘uburyo bwo gutunga ubutaka buha nyirabwo uburenganzira bwa burundukuri bwo‘ naho ubukode burambye (= leasehold) bukaba ‘amasezerano y’igihe kirekire Leta igirana n’umuntu kugira ngo akoreshe ubutaka anasarura ibibukomokamo, ariko akayishyura igiciro bemeranijweho‘.
Kubw’ibyo, imvugo ngo ‘mfite ubutaka‘ cyangwa ngo ‘naguze isambu‘ mu by’ukuri ikwiye gukoreshwa gusa n’abantu bahawe inkondabutaka. Abahawe impapuro izi zikunze kwitwa ‘ibyemezo bya burundu‘ nyamara ari ‘amazerano y’ubukode‘ bw’ubutaka yakozwe hagati yabo na leta, ntibakwiye gukoresha bene izo imvugo; ahubwo bakabaye bakoresha imvugo ngo ‘nkodesha ubutaka‘, ‘natisha umurima‘, ‘natijwe ikibanza‘ cyangwa ‘naragijwe isambu‘. Ibitari ibyo ni ukwihenda no kugwa mu mutego w’itekinika rya leta ya FPR. Bitinde bitebuke, n’abatabyumva neza ubu bazabisonukirwa maze bumirwe.
Ni koko, ubu abashobora kwivugaho ko batunze ubutaka mu Rwanda, ni abantu bake, bagomba kuba biganjemo intore butore, bamaze kubona impapuro nkondabutaka, nyuma yo kuba baragiranye na leta amasezerano y’UBUGURE bw’ubutaka bubatseho. Ibi bisobanura ko umubare munini w’abanyarwanda badashobora guha abana babo n’ababakomokaho umurage w’ubutaka kuko aho amasezerano y’ubukode azarangirira, leta izaba ishobora kutemera kongera kububakodesha. Abafite inkondabutaka nibo BONYINE bashobora kuraga urubyaro rwabo umutungo w’ubutaka, kuva ku bo bibyariye n’abuzukuru kugera ku bubivi n’ubuvivure n’abazakomoka kuri abo. Buri wese yakwifuza kugira uburenganzira nk’ubu. Niyo mpamvu leta nk’iya FPR, ibugenera bamwe ikabwima abandi, iramutse ivuzweho ko itabereyeho ineza ya rubanda ataba ari amakabyankuru. Ahubwo yagaragaje ko ibereyeho gutetesha intore butore, abandi bagasigara bahatanira kuba INKOMAMASHYI n’ ABATERUZI B’IBIBINDI.
4.Inama kuri leta ya FPR
Seburanga Jean Leonard
Ihame ry’uko leta ishobora gukora ibinyuranye n’icyifuzo cy’umubare munini w’abaturage, ikabikora igamije guteza imbere bamwe, NTIRIRI MU NYUNGU ZA RUBANDA cyane cyane iyo rikoreshwa n’abiyumva ko barusha abandi UBUNYARWANDA. Ni koko kuba intore butore zibwira ko zifite ubushobozi bwo guhanga imirimo, gutekerereza abatarasizwe amavuta y’ubutore no kubabungabungira umutekano, NTIBIZIHA UBUBASHA BWO KWIGARURIRA IBYA RUBANDA. Ihame rikwiye kugenderwaho ni uko abanyarwanda bose bareshya imbere y’amategeko n’ubwo batanganya ubushbozi mu by’ubukungu. Icyemezo icyo ari cyo cyose gikwiye gushyirwa mu bikorwa ari uko gishyigikiwe na benshi mu banyarwanda kandi mu mudendezo n’ubwisanzure.
Kubw’ibyo, abayobozi bahagarariye abaturage bakwiye kuba baratowe mu bwisanzure hashingiwe ku ihame rya demokarasi mu matora ry’uko buri jwi ry’umuntu rigira agaciro nk’ak’iry’undi. Ariko kubera ubwikunde n’ubutamenya bushobora kugaragara ku rwego urwo ari rwo rwose bigatuma iryo hame ry’ibanze rya demokarasi ritubahirizwa, abaturarwanda bakeneye kuba bafite umudendezo wo kubitangaho ibitekerezo, kubyamagana no guharanira ko bihinduka kandi abanyamakuru bagashobora kubitangaza nta mususu cyangwa ubwoba bwo gutotezwa. Ibyo ni ngombwa kugirango ababa bashaka kuriganya abandi mu matora no gushyiraho politiki n’amategeko nsumbanyabantu bacibwe intege no gutinya ko rubanda yabimenya ikabiburizamo. Kuko ubu atari ko bimeze mu Rwanda, ishyaka rya FPR riramutse rishishikajwe n’ineza ya rubanda ryakora ibi bikurikira:
- Guhindura mu buryo bwihutirwa amategeko yose agaragaramo ivangura, hakubiyemo n’ay’ubutaka, rigamije gutanga uburenganzira bumwe kuri bose. Ikibazo cy’amategeko asumbanya abantu kimaze gukemuka, hakurikiraho kuyahuza n’ibyo rubanda yifuza. Iyo ntera ya kabiri yakorwa gusa ariko uko ubutegetsi bwa FPR buriho ubu buhinduye imikorere bukemera demokarasi n’ubwisanzure mu gutanga ibitekerezo.
- Gukora amavugururwa akenewe, rigafungura urubuga rwa politiki n’urw’itangazabitekerezo, rigamije gutuma amatora y’ubutaha akorwa mu mudendezo na demokarasi isesesuye. Abayobozi batorwa muri ubwo buryo bazasuzuma politiki y’ubutaka n’amategeko agenga imitungire n’imikoreshereze yabwo, bakabihuza n’ubushake bwa benshi.
5.Inama ku bahinzi n’aborozi
Abakoresha ubutaka bukorerwaho ubuhinzi, n’ubwo ari bo benshi mu gihugu, ntibashobora guhabwa ibyemezo by’umutungo bwite w’ubutaka. IMVUGO IKUNZE GUKORESHWA NA LETA NGO ABATURAGE NIBAJYE GUFATA IBYEMEZO BYA BURUNDU BY’UBUTAKA BWABO YUZUYEMO UBURIGANYA N’UBUHENDO BIKABIJE KUKO ICYO ABATURAGE BAHABWA ARI KONTARO Y’AMASEZERANO Y’UBUKODE, umuntu yagereranya n’inyandiko y’amasezerano yo kwatisha umurima.
Kubera ko umwuka wasunikiye FPR gushyiraho amategeko aheza rubanda mu mitungire y’ubutaka ntaho wagiye, bituma umuntu atakwitega ko izabikosora, niba ufite icyemezo cy’amasezerano y’UBUKODE bw’ubutaka wagiranye na leta ngo ubukoreshe mu buhinzi cyangwa ubworozi, ukwiye kwihatira gusobanukirwa neza ibi bikurikira:
- Umutungo wawe utimukanwa ugarukira GUSA ku nyubako cyangwa ibiti biri kuri ubwo butaka. UBUTAKA NYIRIZINA SI UBWAWE NA MBA.
- Leta ishobora kubukoresha icyo ishatse igihe cyose imyaka yagenwe mu masezerano y’ubukode mwagiranye yaba irangiye. Ariko na mbere y’uko iyo myaka irangira, leta ihisemo kubukwimuraho (= expropriation) yabikora NTA NGURANE Y’UBUTAKA cyangwa INDISHYI yabwo iguhaye. Uramutse nta nyubako cyangwa ibiti wari ubufiteho, WAGENDA AMARA MASA. Amagambo ya nyakubahwa Ndayisaba Fidèle, wari umuyobozi w’umujyi wa Kigali igihe yayavugaga, aboneka mu kinyamakuru Igihe cyo ku ya 28 Weruwe 2013, agaragaza neza igihagararo cya leta kuri iyi ngingo. Yasobanuye ko mu gihe cyo kwimurwa na leta ubutaka butishyurwa kuko ari ubwayo, maze atsindagiriza ko ibikorwa biburiho ari byo byonyine bitangirwa indishyi cyangwa ingurane.3
- Usanze bitabangamiye inyungu zawe mu buryo bumwe cyangwa ubundi, wagerageza kubyaza ubutaka wakodeshejwe umusaruro mwinshi ushoboka, waba inkwakuzi ukanihutira gukora ibishoboka byose ugamije gutera bya biti bibangikanywa n’ibihingwa cyangwa ishyamba ahatubatse amazu hose. Utabigenje utyo, mu gihe byaba bibaye ngombwa ko wimurwa, NTA NGURANE, NTA N’INYISHYU IYO ARI YO YOSE wakwitega guhabwa kuri aho hantu. Ariko nanone wazirikana ko leta ya FPR ifite uburyo bwinshi bwo kunyunyuza imitsi ya rubanda rw’abahinzi n’aborozi no kubajujubya, hakubiyemo n’uburenganzira bwo gufatira ubutaka ku mpamvu yishyiriyeho.4Bityo hari ababonye ko ibyo byo gutera ibiti n’amashyamba no kubaka amazu nabyo bidahagije cyangwa ko mu mimere imwe n’imwe bishobora gusa nk’aho nta nyungu irimo, maze bahitamo gukora ibindi babona ko bitabashyira mu buja mu mayeri cyangwa ngo bibagushe mu gihombo. Ibyo ari byo byose, nyuma yo kumenya ibi, buri wese, nawe urimo, afite uburyo yagira amahitamo meza mu bihereranye n’imikoreshereze y’ubutaka YATIJWE na leta.
- Uramutse uhisemo guharanira ko ibintu bihinduka hagamijwe ko RUBANDA NAYO IHABWA INKONDABUTAKA waba ufashe umwanzuro nyamibwa.
6.Inama ku bubatse ku butaka bakodesha
Waba uri umuganga, umuhinzi, umusirikari, umupolisi, umucungamutungo, umunyapolitiki, umudipolomate, umushoferi, umunyamategeko, umunyamakuru, umwarimu, umushakashatsi…waba ukorera umushahara, wikorera ku giti cyawe, uri umushomeri cyangwa ukiri umunyeshuri…uwo waba uri we wese, URARUHIRA UBUSA NIBA NTACYO UBONA WAKORA KUGIRANGO UHABWE ICYEMEZO CY’UMUTUNGO BWITE W’UBUTAKA KURI BURI KIBANZA WUBATSEHO CYANGWA UTEGANYA KUBAKAHO. Uku ni ko kuri, n’ubwo kutaryoheye amatwi! Uraruhira ubusa niba ayo winjiza buri kwezi (bikoroheye, wiyushye akuya, bigusizemo imvune ku mubiri no mu bwonko, ugombye gutanga inyoroshyo cyangwa bishobora kuba byanaguteranije n’abavandimwe, inshuti cyangwa abafatanyabikorwa) uyashora mu bikorwa byo kubaka amazu no kugura ibibanza ku butaka bw’u Rwanda…KERETSE wenda niba ubigura ugahita ubigurisha abandi mu buryo bwo kwishakiramo inyungu ya vuba na bwangu. Ariko nabwo abo ubigurisha ari ntacyo bizabamarira ni ukubapfunyikira amazi!
Kutagira inkondabutaka mbere yo kubaka hamwe no gushidikanya ko umuntu yazayihabwa amaze kubaka ni byo byatumye abo leta y’u Bufaransa yasabaga gufatanya nabo kubaka ahahoze ikigo ndangamuco cy’u Rwanda n’u Bufaransa (Centre d’Echanges Culturels Franco-Rwandais) batabyitabira, maze amaherezo izibukira icyo kibanza. Ni koko, inkuru zo mu binyamakuru bitandukanye zigaragaza ko ubwo Ambassade y’u Bufaransa yatumiriraga abashoramari babishaka gufatanya nayo kuhubaka inzu igezweho nk’uko ubuyobozi bw’umujyi wa Kigali bwabisabaga, baciwe intege no kuba batari biteguye gushora imari yabo ku butaka bafiteho ubukode bw’imyaka 30 gusa, maze bakomeza guseta ibirenge kugeza ubwo Leta y’u Rwanda ifashe icyemezo cyo kwisubiza icyo kibanza.5 Uko ni na ko bizagenda ku banyarwanda bafite ibibanza ariko badafite amikoro yo kubyubakamo inzu ziri ku rwego leta ishaka ari nako kutagira inkondabutaka bituma nta n’undi witeguye gufatanya nabo cyangwa ngo abahe inguzanyo ihagije. Urugero, tekereza ku byabaye ku bantu bari barashoye amafaranga yabo mu gace k’ubucuruzi ko mu mujyi wa Butare kitwa ‘mu cyarabu’. Abari bahafite amazu y’ubucuruzi bahatiwe kuyafunga kuzageza igihe bazaba bamaze kuyasimbuza amagorofa agezweho! Mbese, umuntu yakwitega ko abatazabishobora bazemererwa kongera gufungura amazu yabo ngo bayakoreremo? Oya rwose. Ahubwo bashobora kuzafatwa nk’abadashoboye gukoresha neza ubutaka batijwe maze babwamburwe buhabwe abandi biteguye kubuzamuraho amagorofa nk’uko leta ibyifuza.
Clare Rant, impuguke mu by’imitungire y’imitungo itimukanwa, asobanura iby’ubukode bw’ubutaka n’inkondabutaka muri aya magambo: ‘having a leasehold [= ubukode burambye] means a person has the right to use a property for a set period of time, usuallly in return of a rent. At the end of the term, the property reverts back to the freehold owner [= nyir’inkondabutaka]. In contrast, a freehold is where the property is owned for an unlimited period of time‘. Ugenekereje mu Kinyarwanda, mu biheranye n’ubutaka, byavuga ngo ‘ukodesha yemerewe gukoresha ubutaka akodesha mu gihe runaka GIFITE IHEREZO akenshi anatanga amafaranga y’ikode. Nyuma y’icyo gihe uburengazira bwose bwo kubukoresha busubizwa nyirabwo ubufiteho inkondabutaka‘.6 Emma Lunn, umwanditsi w’inkuru y’ikinyamakuru The Guardian yo ku ya 3 Gashyantare 2013 yunze mu rya Clare Rant yifashishije amagambo ya Sebastian O’Kelly, umuvugizi w’ikigo cyazobereye mu by’ubukode burambye, Leasehold Knowledge Partnership, aho asobanura impamvu zo kwitondera iby’ubukode ku mitungo itimukanwa agira ati: ‘naïve leaseholders buy a flat and think that –more or less– they have bought the equivalent of a freehold home. In fact, they have bought a long-term rental…’, bishatse gusobanura ngo ‘abatereba kure bashobora kwibeshya ko kugura ikibanza gikoreshwa mu buryo bw’ubukode bihwanye no kugura ubutaka mu buryo bwa burundu, nyamara baba bibeshya kuko icyo baba baguze ari ubwo bukode nyine bw’igihe runaka‘.(7)
Inama ni uko warushaho gushakisha uburyo wabonamo inkondabutaka. Kubera ko utakwitega ko bizakorohera kubigeraho cyane ko uwahisemo kuzigenera bamwe akazima abandi ntaho yagiye kandi nta n’ikigaragaza ko azisubiraho agaha abanyarwanda bose uburenganzira bungana. Ushobora gusanga wakungukirwa kurushaho no guharanira ko ibintu bihinduka, maze RUBANDA NAYO IGAHABWA INKONDABUTAKA, aho gukomeza kugoka wubaka ku musenyi. Ni koko kubaka ku butaka udashobora kubonaho inkondabutaka ni ukubaka ku musenyi kubera ko, niba bitaranatangira, igihe kizagera ubwo abantu bazajya baha agaciro amazu yubatswe hakurikijwe imyaka isigaye ngo ubukode bw’ikibanza yubatseho irangire, nk’uko bigenda ahandi.5, 6
7.Inama ku mpirimbanyi za demokarasi
Bimaze kugaragara ko leta ya FPR igenda ihigika rubanda ku bintu ubusanzwe abaturage bakagombye kuba bafiteho uburenganzira ntayegayezwa. Kubera izo mpamvu, Impirimbanyi za demokarasi n’abandi bafite uburyo bwo gucukumbura no gutangaza uburiganya, ubusambo n’ubuhendo bwa FPR mu bintu binyuranye bigize imibereho y’abanyarwanda, bashobora kwiringira badashidikanya ko nibakoresha ubwo buryo bafite bagafasha rubanda gutahura aho ikwiye kugira amakenga, abanyarwanda batazabura kubibashimira. By’umwihariko, abashobora kubona amakuru yimbitse ku mitangire y’impapuromamo z’ubutaka bazakore icyegeranyo cy’umubare w’abamaze kubona impapuro nkondabutaka n’abatarazibona cyangwa batanemerewe kuzihabwa muturere twose tw’igihugu kandi babitangarize rubanda. Nanone, hazasobanurwe icyo leta ya FPR iba igamije iyo ifashe icyemezo cyo gukura za hegitari z’ubutaka runaka mu mutungo RUSANGE w’igihugu ikabushyira mu mutungo BWITE wayo, niba atari ukwishyiriraho uburyo bwo kuzarangira ibuhaye intore butore zayo (reba itangazo ry’ibyemezo by’inama y’abaminisitiri idasanzwe yo ku wa 24 Kamena 2016, ingingo ya 9, umurongo wa 4)!8 Mu gihe ibyo bitaraba, abirya bakimara ngo bubake mu bibanza bafiteho uburenganzira bw’ubukode gusa bakwiye kubanza kwibaza niba leta izafata inyumbako zabo nk’izabahesha inkodabutaka. Naho ubundi, kwigora wubaka inzu ku kibanza ufiteho uburenganzira bw’ubukode bw’imyaka makumyabiri cyangwa mirongo itatu gusa, ntibitanga icyizere cyane cyane ku muntu uzi neza imikorere ya FPR!
NOTES
*Seburanga J. Leonard ni umwalimu wahindutse impirimbanyi, umwenegihugu wahindutse impunzi, rubanda rugufi wiyemeje gukora politiki. Inyandiko z’ubushakashatsi yakoze zigaragara mu bitangazamakuru mpuzamahanga, birimo ibitangazwa na Elsevier, Springer, Taylor & Francis n’abandi. Yigishaga akanakora ubushakashatsi muri Kaminuza y’u Rwanda kugeza ahunze ubutegetsi bw’igitugu mu Ugushyingo 2015. Ubu aba mu gihugu cy’u Bubiligi.
- Itegeko Ngenga n° 08/2005 ryo kuwa 14/07/2005 rigena Imikoreshereze n’Imicungire y’Ubutaka mu Rwanda ryasimbuwe n’Itegeko Ngenga No 03/2013/OL ryo kuwa 16/06/2013. Nyamara iri tegeko rishya mu ngingo yaryo ya 3 riteganya ko ‘mu gihe atarahindurwa, amategeko, amateka n’amabwiriza yashyiraga mu bikorwa Itegeko Ngenga n° 08/2005 ryo kuwa 14/07/2005 rigena imikoreshereze n’imicungire y’ubutaka mu Rwanda akomeza kubahirizwa mu ngingo zayo zose zitanyuranije n’itegeko rigenga ubutaka mu Rwanda‘.
- Rwanda Natural Resources Authority, 2016. Land transfers in 2015. Retrieved from:http://www.rnra.rw/fileadmin/user_upload/documents/land_doc/Land_Transfers_by_District_in_2015.pdf(last accessed 14 June 2016).
- Eugenie Umuhoza, 28 Werurwe 2013. Kigali: abagera ku bihumbi 10 bagiye kwimurwa nta ngurane y’ubutaka. Byakuwe kuri: http://www.igihe.com/amakuru/u-rwanda/kigali-abagera-ku-bihumbi-10-bagiye-kwimurwa-nta-ngurane-y-ubutaka.html(last accessed 15 June 2016).
- Ingingo ya 15 y’amasezerano y’ubukode igira iti: ‘Nk’uko biteganywa n’Itegeko Ngenga cyangwa itegeko rigena uburyo indishyi itangwa ku butaka bukodeshejwe cyangwa bwataye agaciro, Leta igomba guha Ukodesha indishyi ikwiye mu gihe cya vuba. Ukodesha ntabwo ahabwa indishyi igihe ubutaka bufatiriwe hakurijwe ibiteganywa n’Umutwe wa VI w’Itegeko Ngenga‘ (Reba ku ipaji y’inyuma y’urupapuro rwanditseho ngo ‘AMASEZERANO Y’UBUKODE BURAMBYE’ mu zigize ibyangombwa by’ubutaka wahawe n’Urwego rw’Umubitsi w’Impapurompamo z’Ubutaka).
- Pierre Boissolet, 4 Juillet 2014. Rwanda : le centre culturel franco-rwandais de Kigali démoli à la pelleteuse. Tiré de: http://www.jeuneafrique.com/51106/politique/rwanda-le-centre-culturel-franco-rwandais-de-kigali-d-emoli-la-pelleteuse(last accessed 29 May 2016)>>.
- Clare Rant, 14 October 2011. What’s the difference between leasehold and freehold? Retrieved from:http://www.telegraph.co.uk/finance/property/advice/propertyclinic/8824968/Whats-the-difference-between-leasehold-and-freehold.html(last accessed 16 June 2016).
- Emma Lunn, 3 February 2013. Beware the ‘cheaper’ leasehold option that could cost more in the long run. Retrieved from: https://www.theguardian.com/money/2013/feb/03/beware-lease-hold-cost-more(last acessed 16 June 2016).
- Igihe, 24 Kamena 2016. Itangazo ry’ibyemezo by’inama y’abaminisitiri idasanzwe yo ku wa 24 Kamena 2016. Byakuwe kuri: http://www.igihe.com/politiki/amakuru/article/itangazo-ry-ibyemezo-by-inama-y-abaminisitiri-idasanzwe-yo-ku-wa-24-kamena-2016(last accessed 9 July 2016).
Yanditswe na Seburanga Jean Leonard.


text:
Kigali: Hatanzwe ibihembo ku bigo by’amashuri n’abanyeshuri bahize abandi
Yanditswe na NDAMYIROKOYE FRANÇOIS
Mu mujyi wa Kigali ejo hashize ku ya 28 Kamena 2018 habereye inama y’uburezi yaguye y’Umujyi wa Kigali hatangirwamo ibihembo ku mashuri abanza n’ayisumbuye yitwaye neza no ku banyeshuri bahize abandi mu gihe cy’umwaka.
Mu guhemba ibigo by’amashuri hasobanuwe ko hagendewe ku ngingo zitandukanye zirimo kuba ikigo kirangwa n’isuku, uko imiyoborere yacyo ihagaze, uko imyitwarire y’abanyeshuri imeze, uburyo abarimu bategura amasomo n’uko atangwa, uko imfashanyigisho zimeze, uburyo integanyanyigisho zikoreshwa ndetse n’imitsindishirize y’icyo kigo.
Ibigo by’amashuri byahembwe ni amashuri abanza ndetse n’ayisumbuye hagendewe ku byiciro ndetse n’amasomo (Ubumenyi rusange n’ubumenyi ngiro).
Ku bigo by’amashuri hatanzwe impamyabushobozi iherekejwe n’amafaranga hakurikijwe uko bagiye barushanya amanota.
Abanyeshuri kubahemba bakoreshejwe amarushanwa arimo ajyanye no gusoma no kwandika ndetse no gukora ibiganiro mpaka abahize abandi aba ari bo bahabwa ibihembo.
Abanyeshuri ibyo bahembwe harimo guhabwa impamyabushobozi ndetse bamwe bahabwa impamyabushobozi iherekejwe n’igikapu cyo gutwaramo ibikoresho by’ishuri kandi icyo gikapu cyari kirimo ibitabo.
Umunyamabanga wa Leta ushinzwe amashuri y’inshuke, abanza n’ayisumbuye muri Minisiteri y’Uburezi Dr Isaac Munyakazi wari witabiriye iki gikorwa, yashimiye Umujyi wa Kigali wateguye iki gikorwa anashimira n’abahawe ibihembo, ariko avuga ko bikwiye kubera isomo abatatsindiye ibihembo.
Ati “Nashimira abakoze neza batsindiye ibihembo buriya byakabaye isomo no ku bandi kugira ngo ubutaha na bo bazatsinde”.
Yahaye inama abatabonye ibihembo gusura ibigo byatsinze kugira ngo barebe icyatumye batsinda. Ibigo n’abanyeshuri bahembwe ni abo mu turere twa Nyarugenge, Kicukiro na Gasabo mu Mujyi wa Kigali.
Meya w’Umujyi wa Kigali Rwakazina Marie Chantal na we yari yitabiriye iki gikorwa.


text:
Ibi byagarutsweho ku wa Gatanu, tariki 24 Nzeri 2021, ubwo hasozwaga amahugurwa y’iminsi itatu yahuje abashinzwe amatungo mu turere twose tw’igihugu, ibigo bitanga ubwishingizi bw’amatungo mu Rwanda, abayobozi ba stations za RAB ndetse n’inzego zinyuranye zifite mu nshingano ubuhinzi n’ubworozi.
Umuyobozi wungirije Ushinzwe Ubushakashatsi n’Ubwishingizi bw’amatungo muri RAB, Dr Uwituze Solange, yagaragaje ko ubwishingizi bw’amatungo butitabirwa cyane mu Rwanda bitewe n’uko abenshi batarabyumva.
Nko mu bworozi bw’inka, mu Rwanda habarurwa inka zisaga miliyoni na magana atatu ariko izifite ubwishingizi ntizirenga ibihumbi 44 harimo n’izitangwa muri gahunda ya Girinka ziza zishinganye.
Yakomeje ati "Ntabwo Abanyarwanda bari basobanukirwa uburyo koko ibyo bintu bikora. Buriya Umunyarwanda yaravuze ngo kora ndebe iruta vuga numve. Abanyarwanda bashakaga kubanza kureba ko iyo itungo ripfuye rishinganishijwe bishyurwa (aborozi). Mu byo twabonye byatumaga batabyitabira ni ubwo bukangurambaga buke cyane cyane binyuze muri bagenzi babo. Ikindi hari harimo ikibazo cyo gutinda kwishyurwa."
Yavuze ko mbere hifuzwaga ko nyuma y’iminsi 15 umworozi yakabaye yishyurwa itungo rye ariko ibigo by’ubwishingizi byagaragaje ko icyo gihe ari gito bigatuma habamo gukererwa. Yavuze ko bigiye gukosorwa ku buryo abishyurwa bazajya babonera indishyi ku gihe.
Uyu muyobozi yagaragaje ko hari ibikwiye gukosorwa no kongera ubukangurambaga mu borozi kugira ngo barusheho kwitabira gutanga ubwishingizi bw’amatungo cyane ko haba harimo na nkunganire ya Leta.
Ku bwishingizi bw’amatungo Leta itangira umworozi 40% na we akiyishyurira 60%, harimo ubw’inka z’ibyimanyi cyangwa inzungu, ingurube n’inkoko. Igiciro cy’ubwishingizi kuri buri tungo biterwa n’agaciro rya tungo rifite ku isoko. Ku nka babara 4.5% by’igiciro ifite, ingurube bakabara 6% mu gihe inkoko ibarirwa 5.5%.
Nko ku nka, ifite agaciro kangana n’ibihumbi 100 Frw ubwishingizi bwayo ni 4500, umworozi agatanga 2700 Frw, Leta ikamutangira 1800 Frw, inka ifite agaciro k’ibihumbi 300 Frw ubwishingizi bwayo bungana na 13.500 Frw, umworozi agatanga 8100 Frw naho Leta ikamutangira 5400 Frw. Ibi birakomeza bitewe n’agaciro inka yagenewe. Inka yemerewe gutangirwa ubwishingizi nyuma y’amezi atatu ivutse kandi ubwishingizi bwayo bumara umwaka umwe.
Ni cyo kimwe no ku ngurube kuko, ifite agaciro ka 50000Frw yishingirwa ku 3000 Frw, umworozi agatanga 1800 Frw naho Leta ikamutangira 1200 Frw. Ingurube ifite agaciro k’ibihumbi 100 Frw ubwishingizi ni 6000 Frw, umworozi agatanga 3600 Frw leta ikamutangira 2400 Frw. Ubwishingizi bw’ingurube bumara umwaka kandi ingurube yemerewe gutangirwa ubwishingizi nyuma y’iminsi 30 ivutse.
Ku nkoko nayo ihabwa agaciro k’ibihumbi bitanu ikiguzi cy’ubwishingizi kingana na 275 Frw, umworozi agatanga 165 Frw Leta ikamutangira 110 Frw. Ubwishingizi bw’inkoko z’amagi bumara umwaka mu gihe ubw’inkoko z’inyama bumara iminsi 45. Inkoko kandi yishingirwa imaze iminsi 15 iturazwe.
Umukozi ushinzwe Ubwishingizi bw’Amatungo muri Radiant, ari nayo ifite amatungo menshi yishingirwa agize 70%, Gakuru James, yabwiye IGIHE ko mu gihe cy’imyaka itatu bamaze kwishyura arenga miliyoni 320 Frw ku matungo yapfuye ari mu bwishingizi.
Yasabye aborozi gushinganisha amatungo yabo ariko n’ababufite abibutsa gukomeza kuyitaho mu rwego rwo kwirinda ko yapfa babigizemo uburangare.
Yongeyeho ati “Ubu turi mu gihe cy’iterambere aho tugenda tworora inka z’iterambere z’umukamo. Ushobora kuba utunze inka itanga litiro 20 z’amata ku munsi. Iyo byageze mu rwego rw’ubukungu biba bisaba izindi ngufu. Ni ukwigisha rero kuko ibintu umuntu atigeze abona kubibona ageze muri ya myaka bisaba kumwigisha mu buryo buhoraho."
Yagaragaje ko n’ubwo abashinganisha amatungo yabo bakiri bake ariko bitanga icyizere ko imyumvire iri kugenda ihinduka. Nko mu mwaka wa mbere bishingiye inka 1500, umwaka wa kabiri ziba 6000 ariko uyu mwaka bageze ku nka 24000.
Ni ryari itungo ryishingiwe ryishyurwa?
Minisiteri y’Ubuhinzi n’Ubworozi yari yagennye ko nibura inka, ingurube cyangwa inkoko byapfuye, veterineri w’umurenge yakora raporo agaragaza icyayishe ikohererezwa muri kigo cy’ubwishingizi umworozi akorana nacyo nibura nyuma y’iminsi 15 akaba yahawe umwanzuro w’ikigomba gukorwa.
Hari bamwe mu baturage bumva ko bahawe ubwishingizi bigatuma batita ku matungo yabo kuko baba bumva ko nagira ikibazo, ubwishingizi buzishyura nyamara iyo hakozwe isuzuma bagasanga icyishe itungo haba harimo uburangare ntabwo yishyurwa.
Iby’ingenzi bishingirwaho mu kwishyura itungo ryapfuye rifite ubwishingizi harimo kuba itungo ryagize impanuka, nko gukubitwa n’inkuba, ibikomere byo mu nda no ku mubiri, serwakira, kurumwa n’inzoka, indwara zica ariko zabanje kuvurwa itungo ntirikire n’amatungo yasabiwe gukurwa mu bworozi n’umuganga w’amatungo ubifitiye ububasha.
Iyo bigaragaye ko umworozi yagize uburangare ni ukuvuga kuvuza nabi itungo cyangwa kutarivuza, kurigaburira ibyateza impanuka nk’ibyuma n’amashashi, ubujura, intambara no kwica itungo wabigambiriye ntacyo ubwishingizi bufasha umworozi.


text:
Ingamiya ni itungo ritwara abantu n’ibintu, hari byinshi umukristo yakwigira ku ngamiya bikamufasha mu rugendo rujya mu ijuru. Yesu yakunze kuritangaho ingero mugihe yabaga arimo kwigisha: "Mwa barandasi bahumye mwe, mumimina umubu ariko ingamiya mukayimira bunguri" (Matayo 23:24).
Yesu yavuze incuro ebyiri ku ngamiya, ubwa mbere: Binyuze mu mvugo ishushanya,Yesu yavuze ko abanyamadini baha agaciro gakomeye ibidafite umumaro bakibagirwa ibintu by’ingenzi nk’ubutabera, imbabazi n’ubudahemuka. Iyi myitwarire y’uburyarya igaragaza ko bashyigikiye uburinganire ariko siko biri.Ubu buryo bwo gukora ibintu mu buryarya bushobora gucengera mu bintu byose, harimo n’imitima yacu.
Bibiliya ikunze kuvuga ingamiya. Ni imvugo rusange ariko ishobora gusobanura ibintu byinshi by’ubwenge
Mu Isezerano rya Kera, indogobe ivugwa nk’inyamaswa ishobora gutwara imitwaro iremereye mu butayu. Abakurambere bazikikoresheje mu ngendo zabo. Inkuru y’urukundo rw’umugaragu wa Aburahamu wagiye Harani gushaka umugore wa Isaka ni igihamya. (Itangiriro 24.10) Iyi nkuru, kimwe n’iya Yobu 1: 3, itubwira ko gutunga ingamiya byari ikimenyetso cy’ubutunzi. Ingamiya ya ibasha gutwara abantu n’imizigo yabo, igira ubwenge bwinshi kandi hari imigani iyikomokaho Yesu yaciraga abantu , ibasha gutungwa n’biryo bike cyane kandi ibasha kubaho igihe kirekire ahantu hatari amazi kuko iba yarayabitse.
Ubu buhanga bwose bw’ingamiya butwereka akamaro ko kurwanya, gukomera, no kwihangana mu bigeragezo byacu, nkuko Petero abitwibutsa: " Murwanye mushikamye kandi mufite kwizera gukomeye, muzi yuko bene Data bari mu isi muhuje imibabaro" (1 Petero 5:9).
Ubushishozi bwayo ni ikitegererezo duhamagarirwa gukurikiza: "Nuko rero twe gusinzira nk’abandi, ahubwo tube maso, twirinde ibisindisha (1 Abatesalonike 5:6)
Reka twigane ingamiya, reka dushobore kwikorera imitwaro: "Mwakirane ibibaremerera kugira ngo abe ariko musohoza amategeko ya Kristo" (Abagalatiya 6:2)
Mu Butumwa bwiza, batubwirwa ko umwambaro wa Yohana Umubatiza wari ukozwe mu bwoya bw’ingamiya. (Matayo 3.4) Gukomera k’uyu mwambaro kwari guhuye n’ikirere Yohana Umubatiza yabagamo. Ubwoya bw’ingamiya bukoreshwa mu kuboha imyenda ikingira, ndetse ikarwanya ubushyuhe bw’izuba. Uku niko Imana itwibutsa ko tutagomba kwambara imitako itangaje, hamwe n’amazina yumvikana cyane, ariko hamwe nintwaro zose z’Imana zishobora guhagarika ibintu byose biteye ubwoba. (Abefeso 6:10-18)
Isengesho ry’uyu munsi
Ndagusabye, Mwami, umpe guhagarara nshikamye mugihe nyura mu butayu kandi ikigega cyanjye cy’amazi gihore cyuzuye mbashe kunoza ubusabane bwanjye nawe. Amen!
Source: www.top.chretien.com
[email protected]